JUAN JOSE IBARRETXEREN HITZALDIA\nLegebiltzarburu andrea, Legebiltzarreko kideak,\nNire hautagaitza aurkezten dut, martxoaren 1eko emaitzaren berme demokratikoa duena\nMartxoaren 1eko hauteskundeetan argi geratu da zein diren euskal gizartearen borondatea eta nahiak. Nabarmen, alderdien estrategietara hobekien egoki daitezkeen irakurketa politiko interesatuak alde batera utzita, errealitatea ukaezina da: Euzko Alderdi Jeltzaleak irabazi ditu hauteskundeak; boto eta aulki gehien lortu ditu, guztira 400.000 boto eta 30 aulki; hau da, bigarren indarra izan den Alderdi Sozialistak baino 80.000 boto eta bost aulki gehiago izan ditugu eta hirugarren indarra izan den Alderdi Popularrak baino 254.000 boto eta 17 aulki gehiago.\nBadakit Alderdi Sozialistaren hautagaiak, berez lortutako boto eta aulkiez gainera, Alderdi Popularraren babesa izango duela Inbestidura Saio honetan. Hori iragarri dute bi alderdiek, Lehendakaritza eta Legebiltzarreko Presidentzia elkarbanatzeko ituna sinatu ostean.\nHorrela azkenean bete egingo da 2001. urtean Mayor Oreja jaunak aditzera eman zuen estrategia, publikoki aldarrikatu baitu bera dela horren sortzailea.\nEz dut nik zalantzan jarriko López jaunak legez jokatu duela Alderdi Popularraren botoei esker Jaurlaritzako Lehendakaritzara heltzeko. Baina egia da hautestontzietako emaitzaren bidez gizarteak zilegitasuna eman didala nire hautagaitza aurkezteko, emaitza horiek nire hautagaitza aurkeztea bermatzen dutela. Hain zuzen, martxoaren 1ean gure alde egin zuten herritarren gehiengo demokratikoari begirunea zor zaiolako aurkezten dut nire hautagaitza, baita Legebiltzar honetan Herrialde proiektu bi, eredu bi, argi ikus daitezen ere.\nEztabaida honen bidez, Euskadin boterea lortzeko berariaz diseinatu eta eratu diren legezko bitartekoen erabilera maltzurra geratuko da agerian: Alderdien Legea, adibidez. Horrez gain, zeharkakotasunaren printzipio sakrosantua nabarmen utziko da, orain arte sutsuki erabili izan baita azken bi legegintzaldietan eratutako eta, hain zuzen, hiru alderdik osatutako Eusko Jaurlaritzari bidezkotasun demokratikoa ukatzeko.\nI.- "Alternatiba hobetzea", Alderdi Popularraren eta Alderdi Sozialistaren helburu estrategikoa izan da 2001. urteaz gero\n2001eko maiatzean egin ziren hauteskundeetan, hurrenez hurren Mayor Oreja jauna eta Nicolás Redondo jauna ordezkari gisa zituzten Alderdi Popularraren eta Alderdi Sozialistaren helburu argia izan zen nazionalismoa Lehendakaritzatik ateratzea.\nBehintzat aldi hartan, orain ez bezala, herritarrei kartak argi erakutsi zizkieten eta botoa, jakinaren gainean emateko aukera eman; hori eskertzekoa da. Alderdi biek erabili zuten "aldaketa"ren lelo ospetsuak, biek ala biek oraingoan ere erabili dutenak, ez zuen arrakastarik izan. Jokaldia gaizki atera zen, baina gutxigatik. EAJ-EA koalizioak baino aulki bat gutxiago lortu zuten eta ez ziren onartzeko gai izan gizarte honek eurena ez zen erdiko bidea aukeratu zuela. Aznar jaunak haserretuta esan zuen "Euskal gizartea ez da aldaketa onartzeko bezain heldua". Baina Oreja jaunak esan zuen denek lortu nahi zuten helburua lortzeko garatu beharreko estrategia berria islatzen zuen esaldi hotz eta motza: "alternatiba hobetu behar dugu".\nAzalpen honek argi uzten ditu, geroago, bai Alderdi Popularrak bai Alderdi Sozialistak Espainiako Gobernuan egon direnean hartu dituzten erabaki asko.\nAlderdien Legearen tranpa\nHandik urtebetera eman zen estrategiaren lehen urratsa, 2002ko ekainaren 27an; urte horretan onartu zuelako Alderdi Popularraren Gobernuko presidente zen Aznar jaunak, Alderdi Sozialistaren laguntza sutsuari esker, 6/2002 Lege Organikoa, hau da, Alderdien Legea izenez ezagutzen dena.\nLegebiltzar honek ez zuen onartu lege hori eta Europako Justizia Auzitegian helegitea aurkeztu zion. Baina "Estatuaren arrazoiak" euskal gizarte gehienaren borondatearen gainetik daude, eta Europako epai-organoek hartutako erabakiak saihes ditzakete behar den denboran. Helegitearen gaineko epaia ematen denerako, ondorioak atzeraezinak izango dira.\nBitarteko hori guraize legal baten modura erabili dute, Euskadiko egoera politikoa nahierara mugatzeko eta, horrela, "alternatiba hobetzeko".\nBigarren urratsa edo aukera, 2005eko apirilaren 17ko hauteskundeetan izan zuten. Orduan ere ez zuten lortu. EAJ/EA koalizioa izan zen lehenengo indarra, 29 aulkirekin, eta askoz urrunago geratu ziren Alderdi Sozialista, 18 aulkirekin, eta Alderdi Popularra, 15 aulkirekin.\nEusko Legebiltzarrean alderdi politiko guztiak zeuden, baita EHAK ere 9 aulkirekin; eta horregatik ezin izan zen bideratu sozialistek eta popularrek nahi zuten aldaketa hori. Alternatiba ez zen behar beste hobetu.\nZergatik ez zen garai hartan erabili Alderdien Legea, Eusko Legebiltzarrean alderdi politiko guztiak ez egoteko eta horrela fronte espainolistak gehiengo osoa lortzeko?\nBatez ere bi arrazoigatik:\nLehenengo arrazoia, hauteskundeetako emaitzen kalkuluarekin dago zuzenean lotuta. Legebiltzarrean, garai hartan, EHAK alderdia beharrezkoa zen, hiruko gobernuak eta Aralar alderdiak gehiengo osoa lortzeko arriskua zegoelako.\nEta bigarren arrazoia orain badakigu zein den, baina lehen ez: Alderdi Sozialistak ETArekin zeraman eta ordurako oso aurreratua zegoen elkarrizketa-prozesua.\nHauteskundeak egin eta bi hilabetera ikusi zen zein aurreratua zegoen prozesu hori, 2005eko ekainean, ETAk lehenengo pauso publikoa egin zuenean: hautetsien aurkako atentaturik egingo ez zuela adierazi zuen, 2005eko maiatzean, eta Alderdi Popularrak kontrako botoa eman arren, Diputatuen Kongresuan ETArekin negoziatzeko aukera ematen zuen ebazpena onartu izanari erantzunez.\nAlderdi Popularraren etsipena eta kritikak berehala etorri ziren. Alderdi Sozialista popularren ezkutuan ari zen ETArekin su-etena negoziatzen, haiek alde batera utzita; eta, gainera, haien esanetan "terroristen adar politikoa" zen EHAK Eusko Legebiltzarrean egotea onartu zuen. "Alternatiba hobetzeko" asmoz diseinatu zen estrategian traizioa egin zen.\nOrdutik aurrera, Alderdi Popularrak Alderdi Sozialistaren aurkako borroka politikoa eta mediatikoa egin zuen Alderdien Legearen ahalik eta interpretazio zabalena erabiliz, ETArekin egindako elkarrizketak oztopatzeko eta Eusko Legebiltzarra mugatzeko.\nHala ere, urtebete geroago, 2006ko maiatzaren 22an, ETAk su-etena adierazi zuen. Bakea lortzeko ahalegin serioa zen hori. Ziur nago Loiolan egindako elkarrizketak eta akordioak, seguruenik, Bakerako bidean egindako aurrerapausorik handiena izan direla. Horrela eman zion aditzera euskal gizarteak eta Kataluniako gizarteak Alderdi Sozialistari azken hauteskunde orokorretan. Izan ere, Zapatero jauna bi nazio hauetan lortutako aulki kopuruari esker dago berriz Espainiako Gobernuan.\n2006ko abenduan T-4aren aurkako atentatua egin zuen talde armatuak eta, 2007ko maiatzean, udal eta foru hauteskundeak egin baino egun batzuk lehenago, Espainiako Gobernuak eta ETAk azken ahalegina egin zuten, baina azkenean ETAk su-etena hautsi zuen.\nAlderdi Popularrak lehengo ekimenarekin jarraitu zuen eta ideia zahar bat mahaigaineratu zuen: Alderdien Legea erabiltzea alternatiba behin betiko hobetzeko eta nazionalismoa Ajuria-Eneatik kanpo uzteko.\nEta alternatiba hobetu egin zen. Oraingoan ez zuten 2005. urteko okerra egin. Dagoeneko erabakita zegoen Eusko Jaurlaritzako 2009ko hauteskundeetan euskal gizartearen zati bat Legebiltzarretik kanpo utziko zela alderdi espainiarren gehiengo osoari bidea emateko. Dena zuten euren alde. Inkestak, eskuineko eta ezker espainiarreko komunikabideak eta, batez ere, hautesleei egindako engainua. Basagoiti jaunaren "patxibarretxe" hitzak eta López jaunaren "zeharkako gobernua" delakoak helburu jakin batzuk zituzten: hautesleak logaletzea eta ordurako Madrilen itxi zen Alderdi Popularraren eta Alderdi Sozialistaren arteko ituna ezkutatzea.\nOraingoan ere, hirugarren aldiz eman die euskal gizarteak bizkarra, Euzko Alderdi Jeltzalearengan jarri duelako konfiantza osoa gizarte gehienak, eta alde handiarekin gainera. Baina, emaitzak gorabehera, ezarritako helburua betetzeko zorian daude. Badakite ezin dutela gehiago itxaron. Orain edo inoiz ez. Araban boto bakarrak eta Gipuzkoan ehunka boto gutxi batzuek emango diete azkenean haien estrategia betetzeko aukera, euskal gehiengo soziologiko eta politikoaren aurka joz, hauek oraindik abertzaleak baitira.\nMayor Orejak berak esan zuen pozez beteta martxoaren 29an "2001. urtean ezin lortu izan zena 2009. urtean lortu dugu".\nHori bai, PPeko beste buruzagi batek, gaur Galiziako Presidente den Núñez Feijoo jaunak estrategia honen ifrentzua adierazi du, argi eta garbi esanaz: "hautestontzien aurka eratutako gobernuak, hautestontzietan desegiten dira".\nEstrategiak ondorio nabarmen batzuk utzi ditu:\n- Legebiltzarra kopuru aldetik eskasagoa da, ez daudelako bertan ordezkatuta alderdi politiko guztiak.\n- Alderdi Popularraren eta Alderdi Sozialistaren aulkiez osaturiko gehiengo absolutu faltsua duen Legebiltzarra, Herri honen gehiengo soziologiko eta politikoa inola ere islatzen ez duena, orain ere abertzalea den gehiengoa, alegia..\n- Azkenik, Alderdien Legea aplikatzean eta Botere Judizialaren erabilera alderdikoia egitean, oso begi-bistakoa den eta ahaztu ezin den ondorioa eman da. Historian lehenengo aldiz aurkeztu behar izan da Lehendakari bat epaitegien aurrean, Bakearen aldeko bidean erakunde ordezkaritza baliatuz elkarrizketa erabili izana leporatuta.\nAlderdien Legeak ondorio ikusezinak ere ekarri ditu, eta hauek besteak bezain kezkagarriak dira.\n- Alde batetik, krimen bihurtu da elkarrizketa erabiltzea gatazka politikoak konpontzeko funtsezko bitarteko bezala. Espainian zigorra ezartzen zaio elkarrizketari, nahiz eta munduan zehar gurearen antzeko gatazkak, edo are gatazka zailagoak, Irlanda edo Hegoafrikakoak adibidez, konpontzeko elkarrizketa erabili izan den. Hau da, Alderdien Legeak konponbide hori behin betiko eragozten du.\n- Alderdien Legearen bigarren ondorio "ikusezina" da euskal erakundeak eta batez ere Legebiltzarra kualitatiboki murrizturik geratu direla. Euskal gizartean dauden sentsibilitate politiko guztiak ez daude han ordezkatuak eta horrek konponbide politiko hartzaile eta integratzaileak lortzeko aukera oso gutxi ematen ditu. Izan ere, euskal erakundeak kudeaketarako bitartekoak baino ez dira; edo beste era batera esanda, normalizazio politikoaren arazoa eta indarkeriaren arazoa konpontzeko benetako negoziazioa ez da Eusko Legebiltzarraren esku egongo; arazo horiek, eta horien irtenbidea aurkitzea, Legebiltzarretik kanpo geratzen dira.\nEAJ eta EA alderdi nazionalistak eta nazionalista ez den Ezker Batua alderdiak osatu zuten hiruko gobernuaren lanari etengabe legezkotasuna kentzeko erabakigarria izan den beste elementu bat etengabe zeharkakotasunik eza salatu izana da.\nAditzera eman nahi izan da Herriaren aniztasuna ez duela behar bezala ordezkatzen Espainiako alderdi garrantzitsuenetako, edo konstituzionalista izenez ezagutzen diren horietako, bitik bat ez duen gobernuak; eta, ondorioz, gobernu horren legitimotasun demokratikoa ukatzen zen.\nHori esan da, nahiz eta Eusko Jaurlaritza Ganberan dauden alderdi politiko guztiekin negoziatzeko eta akordioak egiteko gai izan den lege eta aurrekontu proiektuak gauzatzeko. Aurreko hauteskunde kanpainan ere esan da hori, batez ere Alderdi Sozialistak, behin eta berriro esan zuelako gobernu sendo eta zeharkakoa, euskal gizartea behar bezala ordezkatuko zuena, behar zela.\nBistan dago nola interpretatu den zeharkakotasuna. Zeharkakotasunaren adibiderik hoberena Alderdi Popularrak -Espainiako eskuina- eta Alderdi Sozialistak -Espainiako ezkerraren izena hartzen duena- eman digute: Euskadin biak batera daude, fronte bakarra osatuta boterea elkarbanatzeko asmoz. Horixe da haiek zeharkakotasunaren gainean egindako benetako interpretazioa: orain arte Espainiako alderdi biek nahierara diseinatu eta interpretatu duten esparru konstituzionalean sartu ez den Erkidego bakarretik nazionalismoa aterarazteko ituna.\nZeharkakotasunaren tranpa agerian geratu da. Alderdi Popularrarekin eta Alderdi Sozialistarekin goren puntura heldu da alde ezberdinen arteko aniztasun eta bat etortzearen interpretazioa. Bi alderdi horiek kontrakoak dira; Espainian elkarren aurka egiten dute, eta eraginkortasunik eza eta ustelkeria egotzi diote elkarri; Espainiako Gobernuan boterea lortzeko borroka amorratuan ari dira. Baina, agian kasualitatez, noizbait "Iparraldeko frontea" deitu izan duten Euskadin bat eginda daude zeharkako helburu estrategiko batekin: boterea elkarbanatzea.\nPraktikan, emaitza nabarmena da: gizarte honen gehiengoa ordezkatzen ez duen Gobernua. Eta horri deitzen diote zeharkakoa... Gizon edo emakume bakoitzak hurrengo hausnarketa egitea gustatuko litzaidake: zein izen emango genioke Herrialde honen gehiengo sozialari bizkar emanda eratzen den Gobernuari?\nII.- Alderdi Sozialistaren eta Alderdi Popularraren arteko itunaren emaitza: frontea egiten duen eta ahula eta ezegonkorra den Gobernu alternatiba\nAlderdi Popularrak eta Alderdi Sozialistak duela gutxi akordioa sinatu dutela ikusi dugu. Akordio horren bidez, López jaunaren hautagaitzak Eusko Jaurlaritzaren Lehendakaritzara heltzeko behar duen aulki kopurua bermatu da.\nArgi utzi dute zer desegin nahi duten. "Atzerako aldaketaren" eraketa eraman nahi dute Herrialde hau berezko gizarte eta kultura nortasuna osatzen joan den esparruetara: hizkuntz normalizazioa, komunikabideak, hezkuntza, etab.\nEz da zerbait eratzeko akordioa, desegiteko gurutzada baizik. "Gure erakundeak sendotu", "Euskal gizarte anitza onartu", "elkarrizketa eta alde ezberdinen arteko akordioa", "fronteen politika amaitu..." eta sarreran jasotzen diren antzeko beste esakune polit batzuei egindako erreferentziez gainera esandako hitz hutsak alde batera utzita, akordio horretan argi ikusten da Alderdi Popularra buru duten norabide espainolistaren tesi atzerakoienak nagusituko direla.\nErraza da desegiteko xedez botoak gehitzea, baina zailagoa da zerbait eratzeko politika bateratua garatzea, batez ere euskal politika eta etorkizuneko erabakiak Alderdi Popularrak eta Alderdi Sozialistak Madrilen izango duten estrategiari begira eta haren mendean daudenean. Espainiako politikak erabakiko du euskal politikak etorkizun hurbilean izango duen bilakaera.\nHorregatik, nire ustez, PPSOEk ekarriko duen Gobernu alternatibak frontea egingo du eta ahula eta ezegonkorra izango da.\nEzegonkorra izango da ez duelako oinarri moduan baterako akordio programatikoa, ezta Gobernu koaliziorik ere; inbestidura saio hau eta ezer gutxi gehiago salbatzeko gutxienekoak jasotzen dituen trikimaina da.\nAhula izango da Euskadin hartzen dituzten erabakiak PPk eta PSOEk Madrilen dituzten interes eta beharrizanen mende egongo direlako.\nEta frontea egingo du Herrialde honen gehiengo soziologiko eta politikoaren nahiari bizkar emanez osatzen delako.\nEta koherentziaren gainean ere bada zeresana. Nola da posible ekonomia, gizarte eta kultura arloetan hain ikuskera ezberdinak dituzten bi alderdiak -eta Diputatuen Kongresuan egunero ikusten da hori- Euskadin industria-politika bateratua garatzeko gai izatea, elkartasun eta gizarte aurrerapenari dagokienez planteamendu komuna egiteko gai izatea eta hezkuntza eta osasun esparruetan helburu bateratuak lortzeko gai izatea? Hemen posible al da Espainian ezinezkoa eta pentsaezina den hori?\nBatzuek oso zaila ikusten dute bi alderdi horiek ordezkatzen dituzten sentsibilitate politiko eta sozialak, bai Espainian baita Euskadin ere, proiektu sendo eta egonkorra garatzeko gai izatea. Batzuen ustez, -eta nirea ez den esaera arrunta erabilita- eztei gaua igaro ostean, hurrengo egunean bertan ikusi ahal izango dira desakordio politiko handiak eta elkarrengandik urrun dauden interesak dituen bikoteak bizikidetzan zehar egunero dituen arazoak.\nNire ustez, nabarmen gure gizarteari bizkarra emanda egin den PP eta PSOEren arteko akordio hau "Estatu arazo" bat konpontzeko "Estatu Akordioa" da. Gobernu baten eraketa baino haratago doa. Babes mediatiko handia duen akordio politikoa da; beraz, bidean zalantzarik gabe sortuko diren "desakordio txikiei" dagokienez blindatuta egongo da. Zaindu beharreko helburu garrantzitsuago bat dago hor: Rodriguez Zapatero jaunaren hitzak baliatuaz, "Espainiaren interes orokorra" eta, beraz, geure nazio-nortasuna deuseztea. Espainiak Euskadi erabat xurgatzea, berez duen nazio nortasuna ezeztatuz.\nBaina, hala eta guztiz ere, ez nau kezkatzen ezkontza horrek duen arriskuak, arrisku hori beti izango delako "kontrolatua"; alabaina, gehiago arduratzen nau haien arteko liskarrak beste guztiok eta batez ere euskal gizarte osoak ordaindu behar izatea.\nIII.- Gure proiektua eratzeko eta aurrera egiten jarraitzeko proiektua da\nIII.1.- Gure Herriak ongizatearen, nortasunaren eta Bakearen bilaketaren bidea egin du, eta orain ez dio horri uko egin nahi\nEkonomia eta gizarte ongizatearen bidea elkarrekin egin dugu\nKrisi ekonomiko larria bizi dugu, guztioi eragiten diguna, baita euskal gizarteari ere. Baina egoera berezi hau gora-behera ezin dugu ahaztu Euskadik historian zehar inoiz izan dituen errenta eta gizarte elkartasun mailarik gorenak lortu dituela. Ez da nire iritzi soil, datu objektiboek eta estatistika ofizialek berretsi dutena baino.\nMartxoaren amaieran, Espainiako Gobernuko Estatistikako Institutu Nazionalak eskualde mailako kontabilitatearen datuak eman zituen. Datu horien bidez egiaztatu zen 2008. urtean Euskadi izan zela Estatu osoan hazkunde handiena izan duen erkidegoa; % 2,1 hazi da, hots, Espainiako batezbestekoa baino ia puntu bat gehiago eta Europar Batasuneko batez besteko hazkundearen bikoitza, Batasuneko hazkundea ez baitzen % 0,9ra heldu.\nEuskadik du Estatuko biztanleko Barne Produktu Gordin altuena: 32.133 eurokoa, hau da, Espainiako batez besteko biztanleko BPG baino 8.000 euro gehiago eta Europako herritar baten batez beteko errenta baino 7.000 euro gehiago.\nKrisiaren ondorioz langabezia tasa igo egin da, baina, hala ere, Estatuko baxuena d,. INEren Biztanleria Aktiboaren azken Inkestaren arabera. Datuek erakusten dute gainerakoak baino hobeto gaudela; hori begi-bistakoa da; ez da, ordea, kontsolagarri lanik gabe daudenentzat, haietako bakoitzarentzat.\nGizarte-gaiei dagokienez, 2009. urte honetarako osasun gastua 1.630 eurokoa da biztanle bakoitzeko; kopuru hori Estatuko autonomia-erkidego guztietakoa baino altuagoa da. % 20an gainditzen du Espainiako batezbestekoa.\nBatez besteko pentsioa ere Estatuko altuena da hemen. Eta iaztik, Euskadin soilik aintzatetsi zaie alargun eta pentsiodunei lege bidez Lanbide Arteko Gutxieneko Soldataren % 100 kobratzeko eskubidea: gutxi gorabehera 700 € hilean.\nAurrerapen izugarriak egin dira hurrengo esparruetan: gizarte etxebizitza, familientzako laguntzak, laguntza gehien behar duten pertsonentzako gutxieneko sarreren bermatzea, eskola-porrotaren tasak gutxitzea, etab. Asko egin da, baina asko dago oraindik eginkizun.\nJakina, egoera hori ez da soilik Euskal Erakundeen lanaren bidez lortu, guztion ahaleginari esker lortu da. Baina era berean egia da Eusko Jaurlaritzaren kudeaketa onari ere zerbait egotzi behar zaiola. Horrela aitortu dute hautesle gehienek duela gutxi hautestontzietan, Euzko Alderdi Jeltzalearengan konfiantza osoa jarrita, alderdi hau egon delako Gobernuan Estatu osoko errenta eta gizarte aurrerapenaren aldean abangoardian egoteko aukera eman diguten politikak bultzatzen.\nHerri bezala dugun nortasuna gehiago defendatu dugu\nGoraxeago emandako kopuruek berresten dute, Herri gisa dugun nortasuna, bateragarria dela ekonomia-hazkundearekin eta gizarte-ongizatearekin.\nHerri honetako gehiengo politiko eta sozialak Estatuarekin gure nortasuna errespetatuko duen harreman-esparru berria defendatu eta aitortzeko bidea egin du; horrez gain, euskal herritarrek erabakitzeko eskubide demokratikoa dutela mahaigaineratu dugu.\nBaina gogoratu nahi dut bi kasuotan PP eta PSOE alderdi politikoak izan direla blokeoaren estrategiaren alde egin dutenak, Espainiarekin bizikidetza eta harreman egoera berria edukitzeari erakunde mailako konponbide demokratikoa emateko edozein aurrerapen baztertu dutenak.\nBaina egindako bidea hor dago. Legebiltzar honetan aurkeztu, eztabaidatu eta onartu da. Ganbera honek 2004ko abenduaren 30ean, alderdi politiko guztiak zeudela, gehiengo osoz onartu zuen Espainiako Estatuarekin harremanetan egoteko Estatutu Politiko Berriaren Proposamena; alabaina, 2005eko otsailaren 1ean, Kongresuan, eta baloratu ere egin gabe, danbatekoa eman zitzaion proposamenari. Horixe da Eusko Legebiltzarreko gehiengoaren nahiari errespeturik ez diotelako adibiderik garbiena.\nHalaber, iazko ekainaren 27an, euskal herritarrei bakea lortzeko eta normalizazio politikoa izateko bidean hartu behar den norabidearen gaineko iritzia eskatuko zien legea onartu zuen Eusko Legebiltzarreko gehiengoak.\nEskari demokratiko horri erantzun bakarra eman zitzaion: PP eta PSOE alderdiek izendatutako kideez osatuta zegoen Konstituzio Auzitegiak, Espainiako Gobernuak hala eskatuta, ez-konstituzionaltzat jo zuen Eusko Legebiltzarraren erabakia. Berriz EZEZKOAren frontea.\nHori izan da haien betiko apustua, Herrialde honetako gehiengo soziologikoaren nahien kontra egitea eta Legebiltzar honetan hartzen diren erabaki guztiak blokeatzea haien gogokoak ez direnean. Baina, bestalde, ez dute inolako arazorik izan gai horiexek ETArekin eztabaidatzeko.\n"Mugarri demokratikoak" hor daude. Bihar edo etzi, gauzak konpondu nahi baditugu, gai horiei berriz heldu behar izango diegu; gaiak berberak edo oso antzekoak izango dira, ziur nago horretaz.\nBakearen bidea elkarrekin ibili dugu\nHerrialde honek Bakearen bidean ere egin du tarte luzea. ETAren indarkeriaren aurkako jarrera erakutsi du argi eta garbi. Eta bide horretan ezin da atzera egin. Elkarrekin ibili dugu bidea eta elkarrekin aurkituko dugu ETA betirako gure bizitzetatik kanpo uzteko konponbidea. Bakearen bidean aurrera egiteko funtsezko bost oinarriak ezarri ditugu.\nLehenengoa: terrorismoari erabateko gaitzespena adieraztea eta bizitzeko eskubideak lehentasun osoa duela defendatzea.\nBigarrena: argi bereiztea indarkeriaren arazoa eta normalizazio politikoaren arazoa.\nHirugarrena: terrorismoaren biktimak defendatzea, aitortzea, haiei laguntzea eta elkartasuna adieraztea, Espainiako Estatuan eta Europan aitzindaria den legea onartuz.\nLaugarrena: pertsona guztien giza eskubideak errespetatzea, bizikidetzaren funtsezko oinarri moduan.\nEta bosgarrena: elkarrizketa politiko eta instituzionala ditugun arazo politikoak konpontzeko bitarteko moduan erabiltzea, indarkeria alde batera utzita.\nEuskal gizarteak zimendu sendo horiek ezarri ditu etorkizunean bakean bizitzeko asmoz. Ezin da atzera egin.\nEta bide hori euskal gizarteak bermatu du\nGizarte moduan elkarrekin ibili dugun bidea da. Ongizatearen bidea, Herri bezala zor zaion errespetuaren bidea eta Bakearen eta elkarrizketaren bidea.\nMartxoaren 1eko hauteskundeetan euskal herritar gehienek bermatu duten bide demokratikoa da.\nEuskal herritar gehienek berriz dute konfiantza EAJk Herrialde honek aurrera egiten jarrai dezan eta aitzindari izan dadin aurkeztutako proiektuan.\n399.600 arrazoi, bigarren indar politikoak baino 80.000 gehiago, daude proiektu honen atzean. Eraiki eta aurrera egiteko proiektua.\nKierkegaard-ek esandakoa gogora ekarriko dut: "... bizitza atzera begiratuta soilik uler daiteke, baina aurrera begira baizik ezin da bizi".\nHorregatik aurkeztu nahi dut aurrera begiratzeko proiektua. Aurrera egiten jarraitzeko proiektua.\nIII. 2. Eraiki eta aurrera egiteko proiektua\nMundu osoan bezala, Euskadin ere krisi ekonomiko handia bizi da, eta horren ondorioak enpleguan eta gure industria-sareko enpresa eta sektore estrategiko ugariren bideragarritasunean ikusten ari dira. Euskal gizarteak orain behar du inoiz baino gehiago Gobernu gogor, sendo eta egonkorra. Esperientzia duen Gobernua, herritarrei konfiantza emango diena krisia ahalik eta arinen gainditzeko eta nazioarteko suspertze ekonomikoa aprobetxatzeko.\nEuskadik eraikitzeko proiektua behar du, eta ez suntsitzeko proiektua. Beste alderdi politiko batzuekin elkarlanean gauza daitekeen proiektua behar du; euskal herritarren ongizatearen alde egingo duen proiektua. Proiektu hori arduraz bultzatuko dugu, Gobernuan egon zein oposizioan egon; baina betiere Herrialde honetan aitzindaritza politikoa edukita.\nIa 115 urte igaro dira alderdi hau sortu zenetik, eta urte horietan guztietan Euskadiren interesek beti izan dute gure interes pertsonalek edo Alderdiaren interesak baino lehentasun handiagoa. Eta horrela egingo dugu aurrerantzean ere, euskal gizartearen nahia zein den dakigulako eta errespetatzen dugulako. Gizarteak arazoak konpon ditzagun eskatzen digu, aurrera egin ahal izateko. Gizarte horri aurkeztu nahi diot aurrera egiteko proiektua.\nAurrera egiteko proiektua, funtsezko bost oinarri kontuan hartuta:\n1.- Enplegua defendatu eta krisitik irteten lehenak izatea.\n2.- Pertsonentzat gobernatzea: gizarte politikak bultzatzea.\n3.- Mundura irekita dagoen kultur eta hezkuntza nortasuna garatzea.\n4.- Autogobernuan sakondu eta gure etorkizuna erabakitzeko eskubidea defendatzea, hobeto bizi gaitezen.\n5.- Bakerako bidea egitea\nHorretarako, euskal gizarte gehienak babesten duen etorkizunerako proiektua defendatzen dugu. Proiektuak 700 ekimen eta proposamen zehatz baino gehiago jasotzen ditu, aipatutako bost konpromiso nagusiei erantzuteko. Jakina, orain ez ditut horiek guztiak aipatuko baina bai azalduko ditut parte hartzen dugun erakundeetan Alderdi moduan jarduteko programaren ardatz izango diren proiektuaren funtsezko alderdiak.\n•1) Enplegua defendatu eta krisitik irteten lehenak izatea.\nMartxoaren 1eko hauteskundeetan bermatutako proiektuak helburu nagusi eta premiazko bat du: krisi ekonomikoa gainditzea eta enplegu gehiago izatea. Legegintzaldia amaitzean langabezia tasa berriz ere % 5etik behera egon dadin lortu nahi dugu.\nBederatzi jarduera-ardatz dituen estrategia orokor bat proposatzen dugu, aurreko helburua betetzeko konpromiso eta ekimen zehatzak dituena. Estrategia horren ardatz nagusia berrikuntzaren alde egitea da, Euskadiren bigarren eraldaketa ekonomikoaren benetako motorra delako.\n- Berrikuntza funtsezkoa da egun bizi dugun krisi ekonomikoa gainditu ahal izateko, giza garapen iraunkorrean aurrera egiteko eta gaurko eta biharko enplegua bermatzeko.\nHorretarako, besteak beste, proposatuko dugu 7.000 milioi euro baino gehiago inbertitzea, ikerketa esparruan aurreratuen dauden Europako 20 eskualdeen artean sartzeko aukera emango digun Zientzia eta Teknologia Plan berri batean. Berrikuntza bultzatzeko programa berezi bat proposatuko dugu, Euskadiko enpresen % 50ak berrikuntzari lotutako jarduerak gauza ditzan eta milioi bat biztanleko 100 patente izan daitezen.\n- Bigarren ardatza enpleguari zuzenean laguntzea da. Enplegua erregulatzeko espedientea duten pertsonak lan-merkatuan berriz sartuko dituen eta ekonomia eta gizarte esparruetako eragileen parte hartzearekin enplegurako erakundeen arteko plana abiaraziko duen aurrez aurreko programa proposatuko da.\n- Hirugarren ardatzaren bidez enpresen garapena bultzatuko da, honako programak proposatuaz: Enpresa Txiki eta Ertainei finantza laguntza emateko programak bideratzea, Kutxek bat egitea sustatzekoa, kluster eta sektore estrategikoen politika garatzekoa, ekintzaile berriei laguntzeko programa integrala abiaraztekoa eta gizarte ekonomiari lotutako enpresak bultzatzekoa.\n- Laugarren ardatzaren bidez nazioartekotasuna bultzatuko da. Euskal enpresak merkatu berri gehiagotan egongo dira eta esportazioetan 25.000 milioi euroko marka lortzeko konpromisoa hartuko da.\n- Krisi ekonomikoa gainditzeko estrategia orokor honen bosgarren ardatza Ekonomia Indarberritzeko Plan Nagusiaren garapena sustatzea da. Planak 13.000 milioi euro izango ditu azpiegitura estrategikoen exekuzioa bizkortzeko, inbertsioa dinamizatzeko eta enplegua sortzeko.\n- Seigarren ardatza da ingurumenaren arloko politika publikoetan Europako erreferente bihurtzea. Horretarako, euskal etxebizitzetan kontsumitzen den energia elektrikoaren % 100 energia berriztagarrien bidez sortzeko plana proposatuko dugu.\n- Zazpigarren ardatza Euskadiko lehenengo sektorea garatzea da. Kalitatearen aldeko apustua egingo da, elikagaien industriak bultzatuko dira, teknologia berriak aplikatuko dira eta kontsumitzaile eta ekoizleen arteko zuzeneko harremana sustatuko da.\n- Zortzigarren ardatza turismo eta merkataritza sektorea indartzea da. Euskadi bisitatzera datorren turista kopurua % 20 gehitu nahi da eta 10.000 merkataritza enpresa modernizatuko dira.\n- Eta bederatzigarren ardatza herri administrazioa modernizatzea da, baliabide publikoak modu eraginkorrean kudeatzen direla bermatzeko, eta baliabideok ekonomiaren suspertzearen eta enpleguaren zerbitzura jartzeko.\n2) Pertsonentzat gobernatzea: gizarte politikak bultzatzea.\nGure helburua ez da soilik garapen ekonomikoa, Giza Garapen Iraunkorra ere lortu nahi dugu. Horretarako, pertsona bera giza duintasunaren funtsezko erreferente moduan jartzen duen politika humanista bat hartuko da oinarritzat. Ildo horretatik, giza politiken estrategia integrala proposatuko dugu, jarduteko sei esparrutan egituratuta:\n- Osasuna. Gure gizarte proiektuak euskal osasuna hobetzeko prozesuarekin aurrera egiteari ematen dio lehentasuna, Europa osoko osasun publikoan erreferente bihurtu arte.\nXede horrekin, osasun gastua pertsona bakoitzeko 2.000 euroraino gehitzeko konpromiso politikoa hartzen dugu. Osasun Azpiegituren Plan Estrategikoa garatzea proposatuko dugu, 1.000 milioi baino gehiagoko inbertsioaren bidez, lehen mailako arreta emateko 30 zentro berri ireki eta ospitale berriak eraikitzea aurreikusten duena, hala nola: Txagorritxu II, Gasteizen; Debagoienekoa; Gernikakoa; Urdulizkoa, eskuinaldean; eta Enkarterriko ospitalea.\nPropondremos el desarrollo del Plan Estratégico de Infraestructuras Sanitarias que, con una inversión de más de 1.000 millones de euros, contempla la apertura de 30 nuevos centros\nEra berean, osasun arloko gure programaren bidez giza baliabideak ere gehituko dira: 5.500 lanpostu finko ezarriko dira eta osasuneko 1.300 profesional berri sartuko dira.\n- Etxebizitza: Etxebiden izena eman duten eta zama eta erantzukizun familiarrak dituzten pertsona guztien beharrizanei erantzungo dion etxebizitza publikoak eraikitzeko politika bermatuko da.\nAlokairuaren aldeko apustua egingo da, udalekin batera programa berezia gauzatuz. Horrez gain, 50.000 etxebizitza birgaitzeko laguntzak emango dira, hiriak berritu eta enplegua sor dadin bultzatzeko.\n- Familiarentzako laguntza: sozializatzeko funtsezko bide bezala, elkartasuna adierazteko eta, beraz, pertsonek euren bizitza garatzeko esparru naturala izateko. Familiari Laguntzeko Plan berria onartu dadin proposatuko dugu, eta plan horrek ondokoak jasoko ditu: 10 urtera arteko seme-alabentzako laguntzak, zero eta bi urte arteko umeen %100aren eskolatzea eta lana eta familia bateratzeko neurrien sakontzea.\n- Elkartasuna: oinarrizko errenta eta laguntza gehien behar duten pertsonak gizarteratzea defendatuko dugu. Horretarako, ohiko lan-merkatuan sartzeko lan-esperientzia erabilgarria lortzen lagunduko duten enplegu sozialeko programak bultzatuko dira.\n- Berdintasuna: gure konpromisoa da Nazio Batuetako genero berdintasunaren indizeari dagokionez munduko lehenengo 5 herrialdeetako bat Euskadi izatea. Asmo horrekin, itun sozial garrantzitsua proposatuko dugu, ordainsarietan berdintasuna lortzeko, lan-bereizkeriari aurre egiteko eta emakumeak politikan eta enpresetan erantzukizuna duten lanpostuetan egoteko balio izango duena. Gainera, Indarkeriaren Biktima diren Emakumeen Legea lehenbailehen onartzea proposatuko dugu.\n- Adinekoak: adineko guztientzat zahartze aktiboa eta prebentziozko laguntza zerbitzuak ahalbidetzen dituzten politikak gara daitezen defendatzen dugu gure programan, baita Lanbide Arteko Gutxieneko Soldata baino txikiagoa ez den errenta duina izan dezaten ere.\nHauxe da gure proposamena: Foru aldundiekin batera, Gizarte Zerbitzuen Plan Estrategikoa garatzea, egoitzetan 5.000 plaza gehiago sor daitezen sustatuaz eta etxeko telelaguntza zerbitzua 80 urtetik gorako adineko guzti-guztiek izatea bideratuaz.\n•3) Mundura irekita dagoen kultur eta hezkuntza nortasuna garatzea.\nEuskal nortasuna eratzeko prozesua irekita dago, eta denboran ez du etenik. Mundura irekita dagoen euskal nortasunak bizirik irautea eta garatzea bermatuko duen politikaren aldeko konpromisoa hartu dugu. Politika horrek gure gizartearen garapen pertsonala eta kolektiboa bilatuko du eta hiru oinarri izango ditu: euskara, hezkuntza eta kultura.\n- Euskara: Euskadiko hizkuntza da, berezkoa eta berezia. Munduko kulturan, euskal nortasunaren elementu bereizgarri eta bikainena da. Euskara da gizarte eleanitz batean bizikidetza ahalbidetzeko oinarria. Eztabaida ez da euskara eta gaztelania bata bestearen aurka jartzea, batzuek nahi duten bezala. Globalizazioari eta modernotasunari lotuta dagoen hizkuntz askoko testuinguruan gaude sartuta. Ondorioz, euskararen inguruko eztabaida faltsuak (ezer ez dakartenak) eta demagogia partidistak gainditu behar ditugu. Euskal gizarteak hizkuntz gaitasun hobea izatearen aldeko apustua egiten du Alderdi honen proiektuak, gure gazteek, geroko gizon eta emakumeak izango direnek, normaltasun osoz erabil ditzaten euskara eta gaztelania, baita ingelesa ere. Gaikuntza horretan lehentasuna eman behar zaio berezkoa dugun eta oraindik gutxiengo batek dakien hizkuntza, euskara, normalizatzeko politika aktiboak garatzeari hezkuntzan.\nHorri dagokionez, gure proiektuak ez du zerikusirik Alderdi Popularraren eta Alderdi Sozialistaren arteko itunak duen errebantxa izaerako eta euskararen aurkako ereduarekin. Ikastetxeetan euskara komunikatzeko hizkuntza moduan bultzatzen duen hezkuntza ereduaren aldeko apustua egin dugu, soilik horrela berma daitekeelako gure gazteak bi hizkuntza ofizialak erabiltzeko gai izango direla.\nEskolak euskaldundu du, euskalduntzen du eta euskalduntzen jarraitu behar du, gurasoek seme-alaben irakaskuntzarako hizkuntza aukeratzeko eskubidea eta ikasleek derrigorrezko irakaskuntzaren buruan EAEko bi hizkuntza ofizialetan gaitasun nahikoa lortzeko betebeharra harmonizatuz. Hirugarren hizkuntza baten neurri apalagoko irakaskuntzari ere tokia egin behar zaio bertako bi hizkuntza ofizialen irakaskuntzaren ondoan.\nBaina ez dezagun ahaztu euskararen erronka nagusia, jakitetik erabiltzerako pausoa dela; burutik ezpainetarako bidea egitea. Eta hori nola lortu, hortxe dugu XXI. Mende hasierako hizkuntza politikaren oinarriak. Itun Berritu Baterantz dokumentua. Pentsamolde oso desberdineko pertsona askoren artean landu eta adostutako dokumentua; gogoeta zabal, ireki eta askatasun osoz egindakoaren ondotik adostutako dokumentua; gizartearen gehiengoaren adostasuna, atxikimendua eta konpromisoa izango duen hizkuntza politikaren ildo estrategikoak biltzen dituen dokumentua.\nGure hezkuntza sistemak eskola-porrotaren Europako tasarik baxuena du, baina aurrera egiten jarraitu nahi dugu. Euskal gizartearen erronka handienetako bat hezkuntzako bikaintasun eredua lortzea da, nazioartean gure berezitasuna aitortua izateko faktoreetako bat izan dadin. Globalizazioaren garaian ezagutza sortu eta erakartzea funtsezkoa da; era berean, hurrengo urteetan gure hezkuntza sistema etengabe egokitzea izango da erronka garrantzitsuenetako bat.\nXede horrekin, XXI. mendeko hezkuntza erronka nagusienei helduko dien Euskal Hezkuntza Sistemaren Legea onartzea proposatuko dugu. Hezkuntza sektorea eta Legebiltzarreko gehiengoa horren alde dago.\n- Kultura: gure ustez euskal kultura funtsezkoa da berezko nortasunaren garapen kolektiborako eta, gainera, nazioarteko proiekzioa duen elementua ere bada. Ildo horretatik, Kultura Sustatzeko Euskal Plan Integral berria onartzea proposatuko dugu; hain zuzen, planak kultura, musika eta arte eszenikoen industriak sustatuko ditu, ikus-entzunezkoak sustatuko ditu, komunikabide publikoak lagunduko ditu, irakurketa bultzatuko du eta euskal historia eta kultur ondarea defendatuko ditu. Halaber, kultur azpiegitura estrategiko berriak garatzea proposatuko dugu kulturaren erakargarri moduan, eta Etxepare Institutua, euskal hizkuntza eta kultura munduan zehar zabaltzeko baliabide gisa.\n4) Autogobernua eta gure etorkizuna erabakitzeko eskubidea, hobeto bizi gaitezen\nEuskal Herriak, bere etorkizuna askatasunean eta demokratikoki, inolako ezarpenik gabe, erabakitzeko duen eskubidea defendatzen dugu. Espainiako Estatuarekin alde biko izaera berezi eta eraginkorretik abiatuta.\nHorrexegatik ezin dugu onartu duela 30 urte bete behar zen autogobernua garatzean aurrera egitea eragotzi diezaguten. Hain zuzen ere, Ganbera honetan Alderdi Popularrak eta Alderdi Sozialistak ordezkatzen dituzten Espainiako alderdi politikoak dira ez-betetze horren arduradunak. Orain arte, aitzakia modura, ez-betetzearen erantzule bakarra Eusko Jaurlaritza dela esan dute; euren esanetan, Jaurlaritzak Espainiako Gobernuak onartu ezin zituen eskakizunak egin zituelako. Dirudienez, bi alderdi horientzat gehiegizkoa da Lege Organiko bat bete dadin eskatzea eta, horretarako, Estatutuetan jasotzen diren eta Legebiltzar honek 1995ean onartu zituen irizpideak betetzea.\nHeldu da unea. Ezin da aitzakia gehiago eman. Egungo autogobernuko esparrua bidegurutzean dago. Baina, are larriagoa dena, une bakoitzean zegoen Espainiako Gobernuak jarraitutako estrategiak gure autogobernuaren benetako edukia eta ahalmenak murriztu ditu; horrek arrisku larrian utzi du gure ekonomia-sarearen lehiakortasuna eta euskal gizartearen ongizatea.\nHori guztia kontuan hartuta, irmotasunez eta euskal gizarte gehienaren babesarekin proposatzen dugu oso-osorik bete dadin 1979. urtean sinatu zen Gernikako Estatutua.\nHau da, falta diren 36 eskumenak eskualdatu daitezela eta moldaketarik egin ez dezatela, Espainiako Gobernuak Estatutuaren letra eta espirituaren aurkako irizpideak erabili eta 30 urte igaro ostean PSOEk eta PPk salgai hondatua ekarrita. Enplegu politikak laster eskualdatuko direlako iragarpena horren adibide garbia da, nahiz eta Legebiltzarrean hartutako irizpideen aurka doan.\nEstatutua oso-osorik betetzeko eskumen guztiak eskualdatu behar dira, eta batez ere euskal gizartearen oraingo eta geroko ongizateari lotuta daudenak. Honako eskumenez ari naiz: Gizarte Segurantzaren kudeaketa ekonomikoa, lan eta trebakuntza, azpiegiturak, garraioa eta ingurumena, nekazaritza eta arrantza, eta kultura eta turismoa.\nNire susmoa da Alderdi Popularrak eta Alderdi Sozialistak "Estatutua osorik eta modu fidagarrian garatu behar da baina Konstituzioa betez" delakoari buruz egindako aipamen batzuk benetan beste helburu bat ezkutatu nahi dutela: gaizki negoziatutako eskualdatze gutxi batzuen bidez ziurtatzea Estatutua behin betiko itxiko dela, ez-konstituzionaltzat jota 1979. urtean sinatu zen Estatutuan gustatzen ez zaien atala, Konstituzioaren esparrutik kanpo geratu dela ulertzen dutelako. Haien helburu bakarra da euskal autogobernuaren berezitasuna deuseztea eta Euskadi Espainia barruan araubide komuna duen beste erkidego bat izatea.\nBigarrenik, Legebiltzar honen erabaki demokratikoak, Estatutu Politiko berria onartzean hartu zuenak, argi asko erakusten du Herri honen gehiengo sozialak autogobernu gehiago eskatzen duela eta baita gure etorkizuna askatasunean eta demokratikoki erabakitzeko eskubidea ere, hobeto bizi ahal izateko.\nNormalizazio politikoari dagokionez, euskal gatazka konpondu nahi badugu indarkeria baztertuta, berriz heldu behar diogu bete gabe dagoen gai berri bati: euskaldun gehienek Estatuarekin zein harreman-eredu berri izan nahi dute? Ezin gaitezkeelako engaina, normalizazio politikoaren benetako arazoa ez datza soilik transferentzia multzo batean. Arazoa, politikoki eta demokratikoki dugun arazoa, Euskal Herria, nortasun propioa duen subjektu politiko gisa ez onartzean datza; Konstituzioaren aurrekoak diren eskubide historikoak dituela ez onartzean, eta, azken batean, etorkizuna askatasunean eta demokratikoki erabakitzeko ahalmena duen Herria dela ez onartzean.\nNormalizazio politikoaren arazoari irtenbidea aurkitzeko, elkarrizketa-bidea eta alderdi politiko guztiekin, inor baztertu gabe, negoziatzea sustatzea proposatzen dugu, Estatuarekin itun demokratikoa lortzeko, bost oinarri izango dituena:\n1.- Euskal nortasun nazionala eta erabakitzeko eskubidea onartzea.\n2.- Euskal Herria osatzen duten komunitateen artean lurraldetasun harremanak ezartzeko gaitasuna edukitzea, bakoitzeko herritarrek erabakiak askatasunez hartzeko aukera izanik.\n3.- Euskal herritarren ongizate ekonomikoa, soziala, kulturala eta instituzionala osatzen duten arlo guztietan autogobernu osoa edukitzea.\n4.- Euskadi Europan eta munduan ezagutaraztea.\n5.- Bi aldeko bermeen sistema ezartzea, egindako ituna alde bakarrera mugatzea eragotziz.\nProposamen hori egiten dugu gure autogobernua areagotzeko eta normalizazio politikoa lortzeko, bai gure arteko bizikidetasunean eta bai Espainiako Estatuarekin daukagun harremanean ere.\nEz dugu autogobernua aldarrikatzen Espainiako Gobernuarekin eztabaidatzen aritzeko. Behar dugun autogobernua aldarrikatzen dugu eta Herrialde gisa dugun erabakitzeko eskubidea ere bai, baina soilik hobeto bizitzeko.\nEz da egia hobeto bizi ahal izateko Herrialde gisa daukagun nortasunari uko egin behar diogula eta Madrilen hartutako erabakien mendekotasuna otzantasunez onartu behar dugula.\nMendekotasunak eta otzantasunak pobretze ekonomikoa eta besteen kultura geureganatzea dakarte. Askatasuna eta geure erabakiak hartzeko gaitasuna funtsezkoak dira pertsonen eta herrien ongizatea bermatzeko.\neta 5) Aurrera egin, Bakea lortzeko\nEuskal gizarteak denbora luzea darama ETAren indarkeriari erabateko gaitzespena adierazten. Euskal gizarteak, indarkeriari elkarrizketa bidez amaiera ematearen aldeko apustua egin du, baldin eta ETAk, aldez aurretik, indarkeria behin betiko uzteko borondatea argi eta garbi erakusten badu.\nBakea eta Elkarrizketa dira Herrialde honetako herritar gehienek egin dituzten aldarrikapenak, eta horiei lehentasuna eman behar diegu. Indarkeria desagertu egin behar da gure bizitzatik, eta ordezkari politikoak garenok elkarrekin hitz egin behar dugu akordio berriak egiteko.\nErraza eta ezin eztabaidatuzkoa da, beraz.\nPolitika, giza eskubideen eta bakearen zerbitzura jarri behar dugu, gure betebeharra da.\nHuts egin dezakegu, baina ezin dugu etsi. Euskal gizarteak ulertu egingo du ahalegindu arren lortu ez izana, baina ez du barkatuko etsi izana.\nErtzaintzak eta justizia auzitegiek Herrialde honetako emakume eta gizon guztien segurtasuna eta eskubideak bermatu behar dituzte. Izan ere, segurtasuna eta justizia funtsezkoak dira, baina ez bakarrak, terrorismoaren aurka egiteko. Ordezkari politikoak garenok bakea lortu eta giza eskubideak defendatu behar ditugu, baina ez hori bakarrik. Horregatik proposatuko dugu Giza Eskubideak Sustatu eta Defendatzeko Plan Integrala, ETAren indarkeria betiko desagerraraziko duen erakunde baliabide moduan.\nPlanak ekimen zehatzak ditu, baita jarduteko lau esparru ere:\nLehenengoa, indarkeriari zilegitasuna kentzea gizartean. Indarkeriak politikan edo gizartean zilegitasunik ez izateko konpromiso etikoa hartzen lehenak izan behar dugu.\nBigarrena, terrorismoaren biktimei elkartasuna adierazi behar diegu, Terrorismoaren Biktimekiko Elkartasuneko Lege berrian jasotzen diren neurri guztiak garatuz.\nHirugarrena, eskubide zibilak eta politikoak defendatu behar ditugu, giza eskubideak ezin direlako zatitu edo nahierara interpretatu.\nLaugarrena, Bakera zuzendutako Hezkuntza Programa bat garatu behar dugu. Bertan, balio demokratikoak, giza eskubideen defentsa eta indarkeriari zilegitasuna kentzea jasoko dira.\nBosgarrena, adiskidetzeko Memoria egin behar da. Egiaren Batzordea eratu dadin eskatu behar da, honek frankismo eta trantsizio garaietan urratu ziren giza eskubideak argitu ditzan.\nIV.- Konfiantza, konpromisoa, lana... eta itxaropena\nKrisi ekonomikoa gainditzea eta enplegu kopurua leheneratzea. Gizarte politiketan sakontzea. Gure kultura eta hezkuntza nortasunak defendatzea. Autogobernua eta erabakiak hartzeko eskubidea aldarrikatzea, hobeto bizi gaitezen. Eta bakea lortzea.\nHauek dira Pleno honetan aurkezten ditudan bost lehentasunak , joan den martxoaren 1ean euskal gizartearen gehiengoak babestu zuen hautagaitzaren izenean.\nSaio honetan, jaun-andreok, ez delako soilik erabakiko Lehendakariaren inbestidura; saio honetan hurrengo lau urteetarako Gobernu proiektua ere erabakiko da.\nDagoeneko publikoki esan digute zenbat boto izango dituen López jaunak inbestidurarako, baina, halaber, bere taldeak bakarrik babestu duen hautagaitza aurkeztean, Alderdi Sozialistak berretsi digu 11 orriko adierazpenaz gainera -ziur aski beste erakunde batzuei, Arabako Foru Diputazioari?, dagozkien ezkutuko klausulak ere egongo dira hor- ez dagoela inolako programarik baterako Gobernua egiteko, eta, ondorioz, López hautagaiak aurkezten duen Gobernu programak sozialisten 25 aulkien babesa besterik ez duela ulertu behar dugu.\nHau da, 38 aulki dituzte apurtzeko, baina 25 besterik ez eraikitzeko... Alderdi Sozialistak aurkezten duena ez da konfiantza, ziurtasunik eza baizik. Jaun-andre sozialistak, López jauna: "ez zarete fidatzekoak". Ezin du konfiantzarik eman hauteskunde kanpainan zehar hautesleak engainatu dituenak, hau da, Alderdi Popularrarekin batera gobernatuko ez zuela, gobernu pluralaren alde egiten zuela eta hauteskundeak irabaziz gero soilik izango zela Lehendakari adierazi zuen horrek. Bada, ez du agindutako ezer bete. Ez ditu hauteskundeak irabazi, ez du gobernu sendo eta plurala eratuko eta PPrekin ituna ez egitearen gaineko agindua ere ez da egia.\nAurkezpen-txartel hori kezkatzeko modukoa da, ez da oso lasaigarria. Euskal gizartea zuhurra da eta badaki bakoitza bere lekuan jartzen. Horregatik ezin diogu sinetsi idatzi dizkioten leloak esaten dituenean; bere mezuak hutsak dira: "denen Lehendakaria izango naiz", "gobernu irekia eta plurala izango da hau" baina, hori bai, "guztion ardura eskatzen dugu"... batez ere EAJrena... Argi hitz egin behar dugu. Bakoitza bere egintzen erantzule da. Eta gizarteaz gainera bere hautesleak engainatu dituenak, benetako asmoak ezkutatuz; zeharkakotasunaz eta desberdinen arteko akordioaz hitz egin ostean, Alderdi Popularrarekin itun frontista sinatu duenak Herrialde honetako gehiengo soziologiko eta politikoari bizkarra emanez, ezin du gizartearen aurrean besteen gain utzi bere egintzen erantzukizuna.\nHerrialde honentzat etorkizunerako proiektu sendoa duenak bakarrik eman dezake konfiantza.\nEuskadik inoiz baino gehiago behar du konfiantza, konpromisoa eta lana eskaintzen dituen aitzindaritza ekonomiko eta sozialeko proiektu bat.\nKonfiantza behar du, epe laburrera gainditzeko krisi ekonomikoaren ondorio larrienak, lanpostuak mantenduz eta Enpresa Txiki eta Ertainei laguntza irmoa emanez.\nKonpromisoa behar du, berezkoak ditugun nortasun-ezaugarriak defendatzeko: euskara, kultura, hezkuntza. Eta horiek España, una, grande y libre delakoaren magman azukre-koskor baten moduan ez urtzeko.\nLana behar du, gure lehiakortasunaren oinarriak finkatzeko eta, horrela, giza garapen iraunkorraren abangoardian egoteko.\nKonfiantza, konpromisoa, lana... eta batez ere itxaropena.\nItxaropenik ez duen Herria, etengabe krisian dagoen herria da. Inork ez digu itxaropena kenduko. Euskal Herriaren itxaropenaren buru izango gara, Aldundietatik, udaletatik eta Legebiltzarretik bertatik ere bai; berdin dio Gobernuan edo oposizioan gauden.\nDemokratikoki onartuko dugu inbestidura saio honen emaitza, Legebiltzarreko gehiengoa Herrialde honen gehiengo soziologikoarekin bat etorri ez arren, gehiengo hori oraindik abertzalea delako. Hezibide onez eta errespetuz onartuko dugu emaitza. Ni neu izango naiz Lehendakari berria zoriontzen lehena. Desakordio politikoak ez du zertan ekarri behar jokamolde txarrik. Bizitzan garrantzitsua da besteekiko hezibide ona eta errespetua erakustea.\nNik, López jauna, errespetua eta begirunea izango dizut; nahiz eta martxoaren 1eko hauteskundeez gero zuek nirekin horrelakorik ez erakutsi. Horretan ere ez gatoz bat.\nAmaitzera noa, Herri honek aurrera egin dezan ahalegin osoa egiteko prest gaude, hori ez dezala inork zalantzan jarri. Helburu hori bete nahi duenak bidean aurkituko gaitu. Baina irmotasun berarekin esan behar dut ibilitako bidea suntsitu nahi duenak, Herri moduan ditugun nortasun-ezaugarriak ezeztatu nahi dituenak eta Euskadiren interesak Espainiaren interesen mendean jarri nahi dituenak aurrez aurre izango gaituela.\nKonfiantza, konpromisoa, lana eta itxaropena. Horiexek dira EAJ alderdiaren, hau da, martxoaren 1eko hauteskundeak irabazi dituen alderdiaren ordezkari gisa aurkezten dudan hautagaitzaren proiektuak oinarri bezala hartzen dituen aktiboak, printzipioak eta balioak. Alderdi hau euskal gizartearen bide nagusia da eta buru politikoa da Herrialde honetan eta Legebiltzarrean.


Bera-Goizueta mendi ibilaldia antolatu du aurten Agerra mendi taldeak martxoaren 12rako - Erran.eus\nIzen ematea martxoaren 8a baino lehen egin behar da\nBerako Agerra mendi taldeak urtero antolatzen duen Bera-Goizueta mendi ibilaldia martxoaren 12an eginen da aurten. Martxoaren 8a baino lehen eman behar da izena elkartean edo 948 630362 telefonora deituz (gauez). Urtero egin ohi du Bera eta Goizueta arteko bidea Agerra mendi taldeak\nAgerratik (goizeko 7etan abiatuko dira mendizaleak) eta Aginatik oinez (8:15ean autobusa hartu Agerran eta Agiñaraino hurbilduko ditu mendizaleak) edo Goizuetara autobusez (11etan abiatuta elkartetik) egin daiteke bidea eta Umore Ona elkartean bazkalduko dute denek. Bertan ordainduko da bai bazkaria, baita autobusa ere.\nAgerra Mendi Taldea elkarteak ez du bere gain hartuko gerta daitekeen edozein istripuren ardura.


[BERTAN BEHERA] Euskaraktibatu jaia\nLuiaondoko kaleak eta plazak, Aiaraldea Aiara | JAIA\n11:00etan Luiaondon, kalejira. Jarraian Kokoriko eta Kirikiño elkarteen karpak egongo dira jolasekin. [Bertan behera] 12:00etan eta 13:30ean Mikel Martinez antzezlearen 'Tabernaria' bakarrizketa ikusteko aukera egongo da Otueta Gizarte Etxean. 13:00etan, ekitaldi nagusia. 15:00etan Kateak Ate taldeak emanaldi akustikoa proposatuko du. 16:00etan Patxi eta Konpainia Iparraldetik etorriko dira euren ohiko dantza plazarekin. 18:15ean Sustrai Colina, Izar Mendiguren Cosgaya eta Julen Zelaieta bertsolariek Luiaondoko tabernetan inprobisasio emanaldiak eskainiko dituzte. 18:15ean Mugan pop-rock taldearen unea izango da. 19:30ean XSakara musikariak euskal traparen doinuak zabalduko ditu. 20:45ean Izate Faltsuak tokiko metal taldeak hartuko du oholtza. 22:00etan Nikotinak reggae, rap eta dance hall generoak uztartuko ditu amaitzeko.\n[BERTAN BEHERA] Euskaraktibatu jaia Luiaondoko kaleak eta plazak\n11:00etan Luiaondon, kalejira. Jarraian Kokoriko eta Kirikiño elkarteen karpak egongo dira jolasekin.\n[Bertan behera] 12:00etan eta 13:30ean Mikel Martinez antzezlearen 'Tabernaria' bakarrizketa ikusteko aukera egongo da Otueta Gizarte Etxean.\n13:00etan, ekitaldi nagusia.\n18:15ean Sustrai Colina, Izar Mendiguren Cosgaya eta Julen Zelaieta bertsolariek Luiaondoko tabernetan inprobisasio emanaldiak eskainiko dituzte.\n'Euskal ipuinak', Antzezkizuna Ginol taldea\nSilo aretoa, Trebiñu Argantzun | HAURRENTZAKO EKINTZA\nEuskararen Nazioarteko eguna delaeta, antzerki konpainia gonbidatu dute, 'Euskal ipuinak' izeneko lana aurkezteko. Sarrera librea tokiak bete arte.\n'Euskal ipuinak', Antzezkizuna Ginol taldea Silo aretoa\n[EUSKARAREN EGUNA] Ikuskizunak eta musika\nLaudioalde zinema, Aiaraldea Laudio | JAIA\n18:00 Umeentzako disko-jaia. Aldai plaza //18:30 'Urtzen' Telmo Esnalen dokumentala. Laudioalde, 3 euro.//18:30 'Luze edo motz' nagusientzako binakako elkarrizketa. Mirari Martiarena eta Idoia Torregarai. Genero kontuak umore bihurtuta. Lamuza parkeko Kasinoan. Doakoa. //20:00-22:30 ORKRESTA elektrotxaranga, herriguneko kaleetatik.\n[EUSKARAREN EGUNA] Ikuskizunak eta musika Laudioalde zinema\n18:00 Umeentzako disko-jaia. Aldai plaza //\n18:30 'Urtzen' Telmo Esnalen dokumentala. Laudioalde, 3 euro.//\n18:30 'Luze edo motz' nagusientzako binakako elkarrizketa. Mirari Martiarena eta Idoia Torregarai. Genero kontuak umore bihurtuta. Lamuza parkeko Kasinoan. Doakoa. //\n20:00-22:30 ORKRESTA elektrotxaranga, herriguneko kaleetatik.\n'Aupa Pou, bizitzari sokaz lotuta'\nSobrongo uraren museoa, Añana Lantaron | AURKEZPENA\nBusti Añana Euskaraz programaren barruan Aupa Pou. Bizitzari sokaz lotuta abentura-liburua aurkeztuko dute Pou anaiek. Halaber, proiekzioa izango da. Plaza-kopuru mugatuak. Izena emateko: entradium.com\n'Aupa Pou, bizitzari sokaz lotuta' Sobrongo uraren museoa\nBusti Añana Euskaraz programaren barruan Aupa Pou. Bizitzari sokaz lotuta abentura-liburua aurkeztuko dute Pou anaiek. Halaber, proiekzioa izango da.\nPlaza-kopuru mugatuak. Izena emateko: entradium.com


Kaka putza liburua - Stephanie Blake - Denonartean - Karrikiri Denda\n> Haur eta gazteak>Haur liburuak>Kaka putza\nStephanie Blake / Inma Erre (Itzul.)\nItzultzailea: Inma Errea\n«Bazen behin untxi bat gauza bat bakarrik esaten zekiena … kaka putza». Horrela hasten da Stephanie Blaken liburu dibertigarri hau. Behin eta berriro errepikatzen da «kaka putza», eta horrek barrea eragiten die haurrei.\nEskatologia askotan erabili izan da barre samur hori bilatzeko, baina, kasu honetan, Blakek modu egoki eta umoretsuan erabili du baliabide hori. Bestalde, album honen estetika berezia da.\nEgiturari dagokionez, testua ezkerreko orrialdean agertzen da, eta irudia, eskuinean. Marrazki handiak erabiltzen ditu, marra beltz lodiz inguratuak; hondoa kolore bakarrekoa da, eta aldatu egiten da orri batetik bestera.\nMarrazketa sinple eta erraz horren bidez, ilustratzaileak haurren antzera marraztea du helburu, haurrengana gehiago hurbiltzeko asmoz. Testua eta irudiak oso ongi uztartuta daude, eta irria eta alaitasuna kutsatzen dizkiote irakurleari. Haur txikiek ederto pasatuko dute istorio dibertigarri hau entzunez eta ikusiz.\nBideoa: "Kaka putza" liburua, ipuin irakurria euskaraz\nBuruko hura ...


Audienceren lan berria eta bilduma bat, Bidehuts plataformaren udazkeneko uzta | Nontzeberri\nHasiera/MUSIKA/Audienceren lan berria eta bilduma bat, Bidehuts plataformaren udazkeneko uzta\nAudienceren lan berria eta bilduma bat, Bidehuts plataformaren udazkeneko uzta\nBidasoa aldeko Bidehuts musika-ekimen kolektiboak udazkenean argitaratuko dituen lanak iragarri ditu; hain justu, bi izango dira disko berriak: Gernikako Audience taldearen Isla izenburukoa eta Mirailak izeneko bilduma.\nAzken lan horren harira, hauxe zabaldu du Bidehutsek: “gure hamargarren urtemugarekin bat egiten duen bilduma izango da. bIDEhUTS osatzen dugun taldeon hamar kanturen irakurketa berria. Bilduma hori abenduaren 1ean kaleratuko da”.\nAudience taldeak, bestalde, Kuban grabatutako Isla lana plazaratuko du urriaren 20an. Diskoa Abdala estudioan grabatu dute, Kaki Arkarazoren gidaritzapean. Grabazioan, gainera, hainbat musikari kubatarrek parte hartu dute; hortaz, diskoak kutsu kubatar nabarmena izango du, dagoeneko entzungai dagoen El tres, el quinto y el tumbau doinuan islatzen denez. Hala, kantuen oinarria gernikarrek egin dute, baina musikari kubatarren ekarpena handia da. Diskoa bidaia baten antzeko dela esan dute taldekideek, Audienceren betiko estiloarekin hasten baita, baina diskoaren erdia aldean, Kubako xarma nagusitzen da, gero, amaiera gernikarren ohiko jariora bueltatzeko. Isla Kuban emandako hamabi eguneko egonaldiaren emaitza da.\nAzaroaren 4an aurkeztuko du Audiencek Isla Gernikako Lizeo aretoan. Gero, 9an, Bilbon izango dira; 10ean, Bartzelonan, 30ean, Gasteizen, eta abenduaren 8an, Durangon.\nAipatutako bi lanei, Mursegoren 100%OION lana gehitu behar zaie, iraila hasieran plazaratu zena.


Elkarrekin bizi = X - Donostia / San Sebastián 2016 Europako Kultur Hiriburua\nHau izan zen Donostia 2016\nDSS2016EU egin dute\nZinema eta giza eskubideen Europa\nStop War Festibala\nHerri zahar, andre berri\nLekurik gabe, denborarik gabe\nEuropako hizkuntza-aniztasunaren foroa\nTime Machine Soup\nWinter Solstice Call\nProiektuen azoka: (K)idea\nArkitektura: film mintzairak\nPlaz & play\nUda-gau bateko ametsa\nIkerketa artistiko egonaldiak\nChejov vs. Shakespeare\nZinema Ikasleen Nazioarteko Topaketa\nWorld Puppet Festival\nDonostiako hizkuntzak 1761 - 2016\nElkarrekin bizi = X\nElkarrekin bizitzea zuk eta nik bat egitean sortzen dugun espazioa da. Batak bestearengandik ikastea da, harremanetan egon eta besteen iritzia ulertzea, nahiz eta ez partekatu. Elkarrekin bizitzea proiektu komunetan murgiltzea da, denon onurarako.\nBegi-bistakoa izan daiteke, baina elkarrekin bizitzea partekatutako bizitza eraikitzea da, denon artean, mundu guztiarekin. Elkarrekin bizitzea bata bestearen bizikide izatea da.\nAuzoko zaratatsuaren bizikide, auzokide. Kaleko txirrindulariaren bizikide. Bizikide izatea mormoiekin, katolikoekin, ebanjelikoekin, zientziologoekin, agnostikoekin, ateoekin eta atea jo berri duten Jehovaren Lekuko parearekin. Ondoko toailan dagoen emakume horrekin bizikide izatea, edertasun kanonei jarraitu ez arren bainatzera doanarekin. Turistekin. Ideologia, kredu, etnia, gustu, umore, gizarte-maila edo jatorri kultural desberdina dutenekin.\nTxakurra, katua, zaldia edo beste edozein animalia dutenekin. Argentinar, kolonbiar, ekuadortar, ukrainar, aljeriar, senegaldar, txinatar, marokoar, siriar, errumaniar, irakiar edo beste edozein herrialdetatik datozen pertsonekin. Bibolina, pianoa, tronpeta, bateria edo klakea ikasten ari den bizilagunarekin. Errudun eta biktimekin, eta alderantziz. Ezkertiar, anarkista, independentista, nazionalista, sozialista, feminista, animalista, kapitalista edo beste edozein –ista daramatenekin. Ezagutzen duzunetik urruntzen diren pentsamolde, otoitz eta hitzak barnean dituztenekin. Homo, trans eta heteroekin. Euskaldun, espainiar, katalan, extremadurar, europar eta aberririk ez duten mota askotako pertsonekin. Itsu, gor, autista eta arrazoi fisiko, kognitibo, sentsorial edo intelektualengatik etiketa jakin bat daraman pertsona ororekin.\nHau da, bizikide izatea “besteak” bezala ikusten ditugun pertsona horiekin guztiekin. Elkarrekin bizitzea gaitasun bat da; trebetasun bat harmonian espazio fisiko eta mentala partekatzeko, arazoak gainditzeko eta komunitate bat sortzeko. Bizitza komun bat sortzeko proiektua.\nGerta liteke, batzuetan, ez jakitea nola bizi elkarrekin, ez izatea gai edo ez egotea prest. Une horietan, kultura da gauzak errazteko gakoa. Musikak, eskutik helduta dantzatzeak, antzerkiak, hitz egiteak, eztabaidatzeak, pentsatzeak eta barre egiteak hurbiltzeko balio digute. Urrun uste genuen hori ezagutzera garamatzate, besteen azalean jartzera.\nGure proiektuan kultura elkarrekin bizitzeko tresna da eta erronka kolektibo horri heltzeko herritar guztiak inplikatu nahi ditugu.\nHorixe da DSS2016EUren esentzia, arima, eta zu funtsezkoa zara horretan guztian.\nBegiratu programa eta anima zaitez parte hartzera.\nElkarrekin bizitzeko kultura\nDonostia/San Sebastián Europako Kultur Hiriburua 2016\nEaso kalea, 43 Donostia /San Sebastián 20006 Spain - dss2016@donostia.eus\nLaguntza eta babes plana


Marraztu arkume bat | Desclée de Brouwer\nLabarraren ertzean eseri nintzen itsasoko airearen zafrada sen-ti-tzeko. Orduantxe hurbildu zitzaidan atzetik. –Mesedez…, marraztu iezai-dazu arkume bat. Sus-tua sekulakoa izan zen, eta ez ordea eze-za-gun hark hitz egin zi-da-la-ko, ustekabean ha-rra-pa-tu ninduelako baizik, nere-bai-taratua bainengoen kolo---rezko itsaso haren eder---tasunarekin. –Nik ezagutzen zaitut. Uste dut ba-dakidala nor zaren. Zu prin-tze txikia zara.


Gauzak- pertsona... (11)\nZer gordetzen du Trumpen sinadurak?\nBilboko Erriberako merkatua, tradizio gaurkotua\nEuskal Herrian badira zenbait toki berezi, erreferentzialak bihurtu direnak. Horietako bat da Bilboko Erriberako merkatua.\nPenintsulako grabatu harrigarrienetakoak aurkitu dituzte Lekeition\nLekeitioko Armintxe koban grabatu multzo ikaragarria aurkitu dute. Duela 14.000 urte egin zituzten eta Europako onenetakoak direla uste dute adituek.\nGaldu ezin dituzun 7 museo, baita udan ere\nEgun eguzkitsu zein euritsuetan museoak bisitatzea aukera paregabea izan daiteke, baita udan ere.\nOier eta maitasuna (A2B15)\nJosu eta Amaia sukaldean daude. Bien arteko elkarrizketan Oierri buruz hitz egingo dute, Josuk uste baitu Amaia gustatzen zaiola. Amaiak, ordea, kontrakoa pentsatzen du.\nTabakalera, Kultura Garaikidearen Zentroa\nIrailaren 11n inauguratu zen Tabakalera, baina aurretik ere hasi ziren lehen bisita gidatuak egiten. ''Harrituta'' atera dira lehen bisitariak eraikinetik.\nSongs - Jul 17, 2006 - 17635 Visits


Bon Iver Bilboko Euskalduna Jauregian (12-07-22a)\nThe Indezents bloga >> | 2012-07-25 15:46\nOso zaila egiten zait igandean Bilboko Euskalduna Jauregian ikusi nuena buaaa tio!, puuuuufaaa edo prffffgrrr bezalako hots ulertezinik gabe deskribatzea. Klinex pakete mordoa behar izan ditut ahotik etengabe erortzen aritu zaidan lerdea garbitzeko eta gaur arte, ez naiz gai izan kontzertu antologiko honen kritika egiteko.\nIgandean, Bon Iver ikusten egon nintzen. Eta entzuten! …Ikusentzuten! … Besterik gabe, gozatzen... Lehendabizi, oso fana naizela argi utzi nahi dut kritika hau berotasunetik eta plazerretik idatzia dela garbi utzi eta balorazio objetibo eta eztabaidak alde batera uzteko.\nIgandekoa orgasmo hutsa izan zen. Gogoan dut lagun on batek (honegatik bakarrik bada ere) For Emma, Forever Ago diska pasa zidan eguna. Lehen entzunaldian barruraino sartu zitzaidan eta nirea sentitu nuen. Leku hotz, bakarti baina eder batera eramaten ninduen entzuten nuen bakoitzean. Gerora, leku berezi hura Justinen txabola famatua zela jakin nuen.\n2008an argitaratu zuen debut lana eta hiru urte luze egon ginen bigarrenaren zain. Tartean Blood Bank EPa eta Volcano Choir proiektu paraleloaren Unmap, lehen lana argitaratu zituen. 2011n argitaratu zuen Bon Iver homonimoa eta nahiz eta kritika txarrak jaso dituen prentsa espezializatuaren eskutik (egun batetan hitz egingo dugu zorigaiztoko nahietaezin hauetaz…) ikaragarri gustatu zitzaidan.\nLehen diska biluzia eta intimoa zen, sinplea, instrumentu gutxirekin eginikoa. Bigarrena ordea, onirikoagoa. Ahots gehiago ditu, instrumentu eta kapa gehiago. Ezberdina da baina antzerako lekura eramaten nau entzuten dudan bakoitzeko eta niretzat behinipein, horixe da musikak duen balorea, eramaten nauen lekuaren edertasuna.\nDenbora askoren ostean Bon Iver kontzertuan ikusteko aukera izango nuela jakin nuen baina etxetik hurrun egin genuen plana. Abuztuaren 8an Helsinkiko Flow Festivalean arituko dira Justin eta konpainia eta dagoeneko ezin nuen denbora gehiago igaro niretzat hain garrantzitsuak izan diren kantuak zuzenean ikusi gabe. Gauzak horrela, eta kontzertua aingura moduan botata, Finlandian zehar antolatu ditugu oporrak.\nHala ere, apetatsua da patua eta sarrerak erosi eta aste betera Bon Iverrek Bilbon konztertu bat eskainiko zuela jakinarazi zuten. Ez dakit poza edo amorrua sentitu nuen une hartan…\nAzkenean beraz, etxetik gertu gozatu dut lehen aldiz Wisconsineko maisuaz eta nola gozatu! Zalantza larriak nituen bi disketako soinu ezberdinak nola nahastuko zituen zuzenekoan baina guztiak kendu zizkidan zaplazteko batekin gau magiko hura Perth ederrarekin hasi zuenean.\nDisketako intentsitate zein intimitate berbera mantentzen du zuzenekoan nahiz eta eskenatokira igo zirenak bederatzi lagun izan ziren. Bi bateri, baxu bat, hiru kitarra, metalak (instrumentu koadrila ederra), bibolina, bi piano, perkusioa… Guztia ederki uztartua eta mila aldiz entzunak nituen diskoiei beste dimentsio bat emateko prest.\nBigarren diskako kantuak indartsuagoak entzun ziren, zaratatsuagoak, ikaragarrizko intentsitatearekin joak. Lehendabizikoak ordea, ezberdin jo zituzten, instrumentazio eta hots geiagorekin baina bizi guztian oroituko ditugun uneak oparituz. Flume, Creature Fear edo kontzertua amaitzeko aukeratu zuen For Emma zoragarri horretan (Non eta zer demontretan arituko omen da Emma? Amorruak jota ziur…). Re-Stacks-ekin ordea, detaile bat izan zuen eta musikariei atsedenaldi bat emanez bakarka eskaini zigun garai bateko kontzertuetan bezalaxe.\nHala ere, ez zen horietako bat ere izan nire ustez lehen diskako kantuek eskainitako unerik ikaragarriena. Eta esango duzu... Lehen bisean Skinny Love bederatzien artean, kitarra baten laguntza soilarekin eta lehen lerrora gerturatu jo zutekoaz arituko zara? Ba ez! (Hori ere memorablea izan zen gero!). Unerik handiena Lump Sum jo zutenean etorri zen! Zer demontze izan zen hura! Ze hostia! Muiska, argia... Potroak lurretik jaso behar izan nituen kantua amaitzean… Buuufff… Hotzikarak ditut oroitzearekin bakarrik. Benetan, mundua amaitzen den egunean kantu horren bukaeran Bon iverrekoek jo zutena entzun behar da tio, derrigorrez…\nZer gehiago esan, bigarren diskako Holocene, Minesota edo Calgary bezelako kantuekin ere gozatu genuela eta Blood Bank zoragarria ere eskaini zigula gutxik halakorik espero bazuten ere.\nZer esango dizuet ba… Buuff eta tio-ren batek ihes egin didate azkenean baina ezin nuen gaurko post hau beste modu batera idatzi. Igandekoa, ez zen kontzertu soil bat izan. Igandekoa, kontzertua izan zen. Eskerrak hemendik bi astera Helsinkin berriz ikusi ahal izango ditudan (Ea orduan ere, potroak azkar topatzen ditudan inork zapaldu aurretik…)\nbon_iver kritikak zuzenekoak\nindezent 2012-07-26 12:29 #1\nEta by the way, erritmoa eramaten duten zure txaloez eta uuuuuuuhhhh zentzugabeez kokoteraino gaude. Hurregoan etxean geratu zaitez eskuak altxatuta mobilarekin etengabe argazkiak eta bideoak ateratzen aritzen den zure lagunarekin. Munduak eskertuko dizuete...


1.027 idazle / 4.943 idazlan\n7.374 esteka / 6.002 kritika / 1.828 aipamen / 5.284 efemeride\nEuskal idazle bidaiariak\nEuskaldunon Egunkaria, 1998-2-13\n1. Martin Ducq hazpandarraren Erroma eta Jerusalem liburuaren berri eman genuenean —Baiona, Lasserre, 1891—, euskaraz tajutu literaturan bidai liburuek izan duten oihartzun urriaz baginen ihardoki, Ibon Sarasolak klasikoen bildumarako apailatu zuen Jon Izurrategiren Jerusalem-go Osteran amari idazkijak 1923.eko liburuaren edizio berrian, bestalde, jada aipatzen zuen gauza. Hark, bi baizik ez zituen aipatu adibide gisa, Etxepareren Berebilez arras ezagun dena eta Anabitarteren Aprikako basamortuan hain ezaguna ez datekeena, baina soberan ez legoke, alta, gutxi esaten denean, deus ere ez dela esaten gogoraraztea.\nAipatu Jon Izurrategi Berrostegieta bilbotarra, Gorlizko eta geroxeago Elorrioko erretorea izan zena, omen handiko predikaria genuen, idazlearena ere garaikidei larregi atzendurik geratu ez zitzaiela. 1937.ean, abertzalea zelako aitzakiz, faxistek gartzelaratu zuten eta Dueñasko espetxean hil zen urtera. Orduko hainbat paperetan idatzi zuen, berbarako, Euskaltzale, La gaceta del Norte, Jaungoiko-zale, edota Euzkadi..., eta liburu gisa ere, zenbait lan atera zuen: Umechue jauna artuterako berbaldi laburrak —1912—, Urteko igande guztietako goizpar edo ebanjelioak —Bergara, 1934—, edo guri dagokigun Jerusalen-go osteran amari idazkijak —Zornotza, Jaungoiko zale, 1923—, 1905.ean Palestinara eginiko bidaian amari bidali 46 gutunen bilduma.\nIzurrategik bere eskutitzak ondu baino urte batzuk lehentxeago, Txomin Agirrek Juan etorri bat Erromara: biajari baten ziabeztxoak izenburukoa argitara eman zuen Euskal Erria aldizkarian, 1892. urtean hain zuzen, 1899.eko Euskaltzale-n berragertu zena: «Gomutagarria da Erroma, goitandiak bere eleizak, ikusgarriak bere musagak; alaia da Napoles, biziak bere jentiak eta urdiña ta zabala bere baia; ikusgarria da Besubioa, gogoangarriak Pompeiako kale bakarrak; ederrak dira Italiako lur, soro, masti ta zelai guztiak, mendiyak, arkaitzak eta zerua; baña biotzaren erdian utsune andi bat daukat, desio ta esperantza bat biztuten jat: Italia ezta Euskal-erria».\nBeskoitzen 1890.eko ekainaren 20an sortu Pierre Duhour euskaltzain urgazleak liburu bakarra utzi zigun —nahiz 1914.etik aitzina Iparraldeko hainbat aldizkari eta egunerokoetan bere artikuluak agertu—, eta horixe, Agirrerena zein Ducq-ena bezala, bidai zehatz baten inguruan: Erromako itzulia, Baionako La Presse moldiztegian 1931.ean ageri zena —aurretik Gure Herria-ko orrietan aldika eman bazuen ere—. Lanbidez arrantzalea izanikoa, Hazparneko gizarte-segurantzan bukatu zuen bere bidaia 1968.eko urtarrilaren 18an.\nJada aipatu Agustin Anabitarte Irazu Donostiarrak (1891-1981) bidaia lanbide bihurtu zuen, merkataria izanki. Euskaltzain urgazlea ere, Hegoaldeko aldizkarietan ihardun zuen batik bat: Euzkadi, Euskal Esnalea, Gipuzkoarra, Euskera, Eusko Ikaskuntzaren Deia, Gure Herria, Argia, RIEV. Nobelagile aparta omen, Mitxelenak laudoriozkoak eskeini zizkion Egan-en: «Euskal-eleberrigileetan gehiena dugun Anabitarte jauna». Ondu zituenen artean, eta Usauri, Donostia eta Poli hiru elaberriak beste baterako utzirik, gerrateak eragindako isilgunearen osteko Aprikako basamortuan aipatu beharra dago —Zarautz, Itxaropena, 1961, Kuliska sortaren 49 zenbakia—. Honetan Anabitartek bidailari aitortzen du bere burua, debozioz eta beharrez: «Nik lurralde guztietarako gogoa izan det beti, gauza berri asko ikusteko egarria». Horregatik, ez da harritzekoa Italia, Grezia, Turkia, Israel, Libano, Rodas, Egipto, eta oro har, Mediterraneo osoan barrena ibili izana. Abenturarik zailenak Saharan pasatutakoak zitzaizkion, eta horiexek dira bere liburuan biltzen dituenak: «Gerra asi baño lenagoko kontuarekin ari gera, errialde ura, Aljeria, pake santuan bizi zan garaiekoa» —zoritxarrez, eta egunero ahanztarazten digutenez, oraino ere, itzuli ez dena—. Ibilbide luzanga da trenez, autoz, gameluz eta oinez Anabik, Aljerian zehar, Marsellan hasitakoa burutu zuena: Aljer, Busaada, Biskra, Tugurt, Uargla, Gardaia, Beni Isgen, El Golea, Timimun eta Adrar, eta ezin pollitagoak hangoek sortarazi zizkiotenak: «Baginjoazen bada Kaxban gora, gero ta kale bildurgarriagoetan. Kasta guztitako ta jantzi guztitako gizona bazan. Baziran moruak eta beltzak, eta bien artekorik asko, ez oso abegi onekoak. Jendea erruz kaleetan. Baziran buru gañetik lurrerañoko jantziak txano ta guzti, eta baziran jantziaren bearrez zarpallez josiak, galtza putzak; baziran buru-jirako zapi zuriekin, buruko gorriak zituztenak eta gabe zebiltzanak, eta asko moduzko burukoekin zijoazenak. Emakumeak begiak ezik estaliak. Baño geiena arritu ninduana, neskari txilabaren azpian zapatak takoi luzeakin ikusteak. Emakumea beti emakume!».


Garbikundearen Grimoaldo (Fernando Santamaria) 1883. urteko maiatzaren 4an jaio zan Pontecorbon (Frosinone, Italian) eta bost anaietatik nagusiena bera izan zan. Sortzez Garbiaren alkarteko kide izan zan gaztetxo zalarik, bere lagun txikien artean apostolutza onuragarria eginez. 1900. urteko martiaren 6an erlijioso profesa egin eban Pasiotarren artean. Bere profesatik urte bira orduko, abadetzarako prestatzen egoala, Ceccanoko bakartegian, meningitis zorrotz batek jota gaixotu zan, 1902. urteko azaroaren 2an Jaunagan lokartu zan, berak aurretiaz esandako moduan, Mariari deika eta "poz-pozik" -berak inoanez- Jaungoikoaren nahia betez. 19 urte eukazan hil zanean. Santutasun gailurrera igoteko bide sekretua honetan datza: Maria Sortzez Garbiaganako berarizko eraspena; egon ere, txikitatik berari eskeinia egon zan. Joan Paulo II. Aita Santuak beatifikatu eban 1995. urteko urtarrilaren 29an.\nzure Eleiza Santuari\nkristau bizitzaren eredu barriak eskeintzen deutsozuzana;\nantzeko izan gaitezala\neta anaiarteko karidadean,\nbere antzera geu ere Kristoren usain gozo izan gaitezan lurrean\neta betiko bizitzaren saria bere ondoan jaso dagigun.\n"Aintzakotzat hartu egizue onbidetsu dan guztia"\nZagoze beti pozik Jaunagan; barriro dinotsuet: zagoze pozik. Ezaguna izan bedi gizon guztientzat zuen bihotz zabala. Hurrean da Jauna.\nEz euki ezeren kezkarik; hori barik, beti ta beti zuen esker onezko otoitz eta eskarietan agertu zuen eskabideak Jaungoikoari. Eta gogoeta guztiak baino handiagoa dan Jaungoikoaren bakeak gordeko ditu zuen bihotzak eta zuen gogapenak Kristo Jesusi lotuta.\nGainerakoan, ene senideok, aintzakotzat hartu egizue egiazko, jator, zuzen, garbi, maitagarri, izen oneko dan guztia; hartu aintzakotzat onbidetsu edo goragarri dan guztia. Egizue nigandik ikasi eta hartutakoa, nigandik entzun eta ikusitakoa. Eta bakearen Jaungoikoa zuekin izango da.\nE./ Saltoka daukat bihotza Jaunagan,\nSaltoka daukat bihotza Jaunagan,\njagi da nire bekokia Jainkoagan.\nArerioen aurka ahozabal ibili naz,\nzure laguntzaz pozten naz. E./\nmakalak, ostera, kemenez jazten dira.\nAseak, ogi-orde doaz lanera,\ngoseak, barriz, lanetik atsedenera.\nZazpitan erdi da agor zana,\nagortu da seme asko zituana. E./\nHeriotzea ta bizia Jaunak ditu emoten,\nBerak leizaratzen dau eta handik ataraten.\nJaunak dau pobre ta aberats egiten,\nZorionekoak, gogoz behartsu diranak,\n"Saldu egiten ditu daukazan gauza guztiak, eta soloa erosi"\nAldi haretan, Jesusek honan esan eutson jenteari:\n- "Zeruetako Erreinua soloan ezkutatutako altxorraren antzekoa da. Aurkitzen dau gizon batek eta gorde egiten dau. Pozez beterik, joan eta saldu egiten ditu daukazan gauza guztiak, eta soloa erosi.\nHolantxe, zeruetako Erreinua harribitxi ederren bila dabilen merkatariaren antzekoa da. Bat oso bikaina aurkitzen dauanean, joan eta saldu egiten ditu daukazan gauza guztiak, eta harribitxia erosi".\nSenideok: Jesus Kurutzeratuari eskeinita zintzoro bizi izan zan Garbikundearen Grimoaldo dohatsua lagun dogula, egin deiogun otoitz Jaungoikoari, dohai guztien emoile bera dogu-ta:\n1.- Aita Satuaren eta abadeen alde: lurreko gatz eta munduko argi izan daitezan. ESKATU DEIOGUN JAUNARI.\n2.- Kristau familien alde: senitartean kristau baloreak zintzoro trasmitidu dagiezan, etxea otoitzleku eta eleiz bizi izan dedin. ESKATU DEIOGUN JAUNARI.\n3.- Gazteen alde: Jesusen aparteko ardurea eta maitasuna eurentzat dala jabetu daitezan eta bere adiskide izateaz poztu daitezan. ESKATU DEIOGUN JAUNARI.\n4.- Kristau herri osoaren alde: Grimoaldo dohatsuaren antzera, Mariaren maitale zintzoak izan gaitezan, nunahi bere debozinoa zabalduz, eta seme-alaba lez bera goraldu eta bere babespean bizi gaitezan, Jaunaren laguntza eskatuz. ESKATU DEIOGUN JAUNARI.\n5.- Eukaristia honetan parte hartu dogun guztion alde: gaurko gure dohatsuaren antzera, onartu dagigun geure txarkerietara hiltea, eta ipini dagigula gure bizitza Kristoren eta gure anai-arreben alde. ESKATU DEIOGUN JAUNARI.\nOTOITZA: Entzun, Jauna, gaur Grimoaldo dohatsua bitarteko hartuta, egiten deutsugun otoitza, eta emoiguzu eskatzen deutsuguna. Jesu Kristo gure Jaunaren bitartez. E./ AMEN.\nzure zerbitzariok altarera dakartzuguzan dohaiok,\neta emoiguzu, munduko loturetatik askatuta,\nZeu izan zaitezala gure ondasun bakarra.\ngoresten zaitugu eten barik abesten dogula:\nHartu dogun Sakramentu honi esker\nzure maitasunean beti zaindu gaizuzala\neta gugan hasi dozun egintza\nbere betetasunera eroan dagizula,\nhemen alkartu gaituanak,\nGrimoaldo Santamaria dohatsuagan


2018ko azaroaren 08a [Erakundeak]\nNUP aitzindaria da pazienteen kolaborazioaz baliatzen Erizaintzako, Fisioterapiako eta Gizarte Laneko ikasleen prestakuntzan\nPazienteek sistema soziosanitarioaren erabiltzaile gisa duten ikuspegia ulertu nahi da horrela, Ipar Amerikako unibertsitateek egiten duten bezala\nIkasleak, irakasleak eta paziente kolaboratzaileak NUPeko Osasun Zientzien Fakultatean (Iruñean).\nNafarroako Unibertsitate Publikoko (NUP) graduko hiru titulaziotako hogei ikasle irakasgai berritzaile bat ari dira egiten elkarrekin seihileko honetan. Erizaintzako, Fisioterapiako eta Gizarte Laneko ikasleak dira Iruñeko edo Tuterako campusetan, eta bi paziente dituzte trebatzaile. Diziplinarteko ekimen horren helburua da sistema soziosanitarioko pazienteek erabiltzaile aktibo gisa duten eginkizuna eta ikuspegia ulertzea; izan ere, ildo hori hartu dute Ipar Amerikako unibertsitateek, aitzindariak baitira unibertsitateko prestakuntzan pazienteak sartzen.\n“Ekimenaren alderdi berritzaile nagusia da pazientea dela ‘trebatzailea’, eta, gainera, arlo soziosanitarioko hiru titulaziotako ikasleak elkartzen direla irakasgai bakar batean —dio Leticia San Martín Rodríguezek, NUPeko Osasun Zientzien Saileko irakasleak eta irakasgaiaren arduradunak—. Hala, elkarrekin ikasten ari dira talde-lanean arituko diren profesionalak, eta are garrantzitsuagoa den beste alderdi bat: pazientea dago tartean, ikasleek haren ikuspegia ezagutu eta baloratu dezaten. Modu horretan, unibertsitateko hezkuntza-sistemak osasun-laguntza emateko filosofia eta eredua eraldatu beharrari erantzun nahi dio, hau da, ‘pazientea zaintzen duen’ eredutik ‘pazientearekin elkarlanean hura zaintzen duen” eredura pasatu nahi da.\n“Pazientearen ikuspegia diziplina anitzeko laguntzan integratzea” du izena irakasgaiak, eta hezkuntza-berrikuntzako proiektu baten barruan dago. Osasun Zientzien Fakultateko Erizaintza Arloa da proiektuaren liderra, eta Fisioterapiako eta Gizarte Laneko graduetako irakasleek ere parte hartzen dute. Zehatz-mehatz, hauek dira Osasun Zientzien Saileko zazpi profesionalak: Ana Aríztegui Echenique, Paula Escalada Hernández, M.ª José Galán Espinilla, Charo Orzanco Garralda, Leticia San Martín eta Nelia Soto Ruiz (Erizaintzakoak) eta María Ortega Moneo (Fisioterapiakoak). Soziologiako eta Gizarte Laneko Saileko irakaslea, berriz, Juan Jesús Viscarret Garro da.\nProiektuan diharduten pazienteak Manuel Arellano Armisén eta Vicente Pellicer Aznar dira: lehenak giltzurruneko bi transplante izan ditu, eta Nafarroako ALCER elkarteko presidentea da (Giltzurruneko Gaixotasunen Aurka Borrokatzeko Elkartea); bigarrenak, aldiz, giltzurruneko eta gibeleko transplante bana izan ditu, erretinosi pigmentarioa du, eta ezaguna da organoak eman beharra ikusarazteko hainbat erronkari heldu diolako.\nKasu praktiko bat pazienteekin tratatzea\n“Diziplinarteko talde txikitan lan egiten dute ikasleek, paziente batekin batera, laguntza soziosanitarioko kasu praktiko bat tratatzeko —dio Leticia San Martínek—. Pazientearen zeregina da ikasleei bere ikuspegia azaltzea kontuan har dezaten kasu praktikoa tratatzean”. Irakasgaiko hogei ikasleetatik, hamabi Iruñeko campusean ari dira ikasten (zortzi Erizaintzan eta lau Gizarte Lanean) eta beste zortzi Tuterakoan (Fisioterapian).\nIpar Amerikako unibertsitateak “aitzindariak dira unibertsitateko diziplinarteko trebakuntzan pazienteak sartzen, probetxu ateratzen baitiote pazienteen esperientzian oinarritutako jakintzari”. “NUPen martxan jarri den proiektu pilotu hau, izan ere, Montrealgo Unibertsitatearekin (Kanada) hasitako lankidetzari esker sortu da. Hezkuntza erakunde hori liderra da Osasun Zientzietan eta unibertsitateko ikasleen prestakuntzan pazienteak sartzen”, esan du Leticia San Martínek.\nNUPen ekimenak Unibertsitateko Irakaskuntza Hobetzeko Irakaskuntza Berrikuntzako Proiektuetarako finantzabidea eskuratu du lehen deialdian, hots, Erizaintzako Dekanoen Espainiako Konferentziak sustatuko proiektuetarako finantzabidea.


EBAZPENA, 2019ko azaroaren 22koa, Herri Arduralaritzaren Euskal Erakundeko zuzendariarena, zeinaren bidez deialdia egiten baita 2019-2020ko ikasturteko bigarren lauhileko euskara-ikastaroetarako. Deialdi honetan parte hartu ahalko dute bai Euskal Autonomia Erkidegoko Administrazio Orokorreko eta instituzionaleko langileek, bai IVAPekin lankidetza-hitzarmena duten herri-erakundeetako langileek. - Eusko Jaurlaritza - Euskadi.eus\nArtikulu bakarra Euskara-ikastaroetarako deialdia onartzea Euskal Autonomia Erkidegoko Administrazio Orokorreko eta Instituzionaleko langileentzat eta IVAPekin lankidetza-hitzarmena duten herri-erakundeetako langileentzat, I. eta II. eranskinetan ezarritakoaren arabera. Deialdi honetan, 2019-2020ko ikasturteko bigarren lauhilekoa arautzen da, eta lehenengo hizkuntza-eskakizunetik hirugarrenera bitarteko ikastaroak eskaintzen dira.\nII. ERANSKINA LANORDUETAKO IKASTAROAK\nEuskadiko Autonomia Erkidegoko Administrazio Orokorreko eta instituzionaleko langileek. Ezin izango dute deialdi honetan parte hartu, ordea, Osakidetza-Euskal osasun zerbitzuko langileek, Autonomia Erkidegoko administrazioaren zerbitzura diharduten irakasleek, Ertzaintzaren langileek eta Justizia Administrazioko langileek. Langile horiek guztiek eurentzat antolatutako berezko deialdietan parte hartu ahal izango dute, euren erakundeen tamaina eta gainerako ezaugarrien arabera eratutakoetan.\nDeialdi honetan hizkuntza-prestakuntza jaso ahal izango dute hurrengo herri-erakundeetako enplegatu publikoek, baldin eta hurrengo atalean agertzen diren baldintzak betetzen badituzte:\nEAEko Toki eta Foru administrazioak eta haien erakunde autonomiadunak.\nHKEE-TVCP (Herri Kontuen Euskal Epaitegia), Arartekoa eta Datuak Babesteko Euskal Agentzia.\nUPV/EHUko (Euskal Herriko Unibertsitatea) administrazio eta zerbitzuetako langileak.\nLan Harremanen Kontseilua eta Euskadiko Ekonomia eta Gizarte Arazoetarako Kontseilua.\nHizkuntza normalizaziorako plana onartua izatea, Euskal Autonomia Erkidegoko administrazio publikoetako euskararen erabilera normalizatzeko prozesua arautzen duen apirilaren 15eko 86/1997 Dekretuak ezarritakoarekin bat etorriz.\nHerri Arduralaritzaren Euskal Erakundearekin Lankidetza-Hitzarmena izenpetuta izatea, 2005eko azaroaren 30eko Aginduaren II. eranskineko ereduarekin bat etorriz.\nHirugarrena. Arau orokorrak eta ikastaroetan parte hartzeko baldintzak.\nOrdu-kredituari buruzko araubidea.\nAdministrazioko taldeak osatzea.\nMatrikula-orriaren bitartez eskolatzea.\nEskolara joatea eta asistentzia kontrolatzea.\nEskola behin betiko uztea.\nIkastaroen aprobetxamendu irizpideak.\nEskaintzen diren moduluak (egunean 2/3 ordukoak, trinkoak).\nIkastaroa urrian hasi ez duten langileek, salbuespen oso berezirik ezean, ezingo dute bi orduko ikastarorik hasi otsailean. Urrian hasi ez direnek, beraz, otsailean bost orduko ikastaroa edo barnetegiko ikastaroa egin beharko dute.\nUrrian hasi diren ikasleek, aldiz, ikastaro trinkoa nahiz modulu aldaketa eskatu ahal izango dute otsailean, hau da, ikastaro trinkotik 2 ordukora aldatzea, edo alderantziz.\nIkastaroen eskaintza lanorduetan.\nEskabideak nola egin, lanorduetako ikastaroetarako.\n1. IVAPekin lankidetza-hitzarmena duten erakundeak (udalak, foru aldundiak, UPV/EHU, etab.).\n2. Eusko Jaurlaritzako langileen eskabideak.\nPaperezko eskabidea: IVAPek beren beregi prestatutako inprimakia erabili beharko da. Inprimaki hori eskura egongo da helbide elektroniko honetan:\nEskabide telematikoa norberaren ordenagailutik egin ahal izango da, intraneten bidez. Horretarako, Eusko Jaurlaritzako intraneteko Jakina atarian IVAPek ezarritako helbide honetara jo beharko da:\nLanorduetako eskabideak egiteko epea.\nAldi baterako langileak lanorduetako ikastaroetan.\nIkastaroen eskaintza eta baldintzak.\nEskabideak nola egin, lanorduz kanpoko ikastaroetarako.\n1. IVAPekin lankidetza-hitzarmena duten erakundeetako langileek. Erakunde horietako langileek IVAPen inprimakia erabili ahalko dute. Inprimakia eskura egongo da helbide elektroniko honetan:\n2. Eusko Jaurlaritzako langileen eskabideak lanorduz kanpoko ikastaroetarako.\nPaperezko eskabidea. IVAPek beren beregi prestatutako inprimakiaren bidez egin behar da. Inprimakia eskura egongo da helbide elektroniko honetan:\nEskabide telematikoa. Norberaren ordenagailutik egin ahal izango da, intraneten bidez. Horretarako, Eusko Jaurlaritzako intraneteko Jakina atarian IVAPek ezarritako helbide honetara jo beharko da:\nLanorduz kanpoko eskabideak egiteko eta IVAPen entregatzeko epea.\nAldi baterako langileak lanorduz kanpoko ikastaroetan.\nMatrikula-orria garaiz entregatzea euskaltegian: ikastaroa hasi baino lehen aurkeztu beharko da.\nAurreko 5.1. oinarrian ezartzen diren ikastaroen ezaugarriak betetzea.\nSeigarrena. Ikastaroen hasierari buruzko arau orokorrak.\nIkastaro trinkotik 2 ordukora aldatzen diren ikasleek lehenik eta behin ikastaro trinkoa bukatu behar dute, eta ondoren aldatuko dira 2 orduko ikastarora.\n2 orduko ikastarotik trinkora aldatzen diren ikasleek 2 orduko ikastaroan jarraituko dute harik eta ikastaro trinkoa hasi arte.\nZazpigarrena. Datuen babesa.\nDeialdi honetan parte hartzen duten pertsonei buruzko datuak EAEko langileen arloan eskumena duten erakundeei jakinaraziko zaizkie (bertaratzeari eta ebaluazioari buruzko informazioa); Kultura eta Hizkuntza Politika Saileko Hizkuntza Politikarako Sailburuordetzari, normalizazio-planaren betetze mailari buruzko ebaluazio-txostena egiteko (Euskal Autonomia Erkidegoko herri-administrazioetan euskararen erabilera normalizatzeko prozesua arautzen duen apirilaren 15eko 86/1997 Dekretuaren 6. artikulua); eta HABEri Helduen Alfabetatze eta Berreuskalduntzerako Erakundeari (Euskal Autonomia Erkidegoko herri-administrazioetan euskararen erabilera normalizatzeko prozesua arautzen duen apirilaren 15eko 86/1997 Dekretuaren seigarren xedapen gehigarrian ezarritakoa betez). Datuak ez zaizkie hirugarrenei jakinaraziko, legeak kontrakoa agintzen ez badu.\nMaizpide (Lazkao): otsailak 10 ekainak 24.\nAurten Bai (Zornotza): otsailak 10 ekainak 30.\nOtsailak 10 ekainak 19 (hiru ebaluaketa egingo dira).\nBost orduko ikastarotik bi orduko ikastarora:\nBost orduko ikastarotik IVAPeko bi orduko talde batera aldatzen diren ikasleek ondorengo egutegia izango dute: otsailak 10 maiatzak 29.\nBi orduko ikastarotik bost orduko ikastarora:


EHEren izenean Urko Aierbek adierazi du euskaldunen aurkako hizkuntza eskubideen urraketak ez direla gertaera isolatuak eta egun hartan identifikazioa egin zuten ertzainen "jarrera euskarafoboa" salatu du.\nOstiralean 19:00etan Donostiako Antigua auzoko Ertzain- Etxearen kanpoaldean deitu dute elkarretaratzea. Hizkuntza eskubideen alde, elkarretaratzerako atxikimendua eskatu diete gainontzeko eragile sozialei.\nBai Ernaik, baita EHEk ere beren elkartasuna adierazi diote ARGIAri eta Lander Arbelaitz kazetariari. Eskubide urraketa dokumentatu izana balioan jarri eta bi ertzainek bere aurka jarritako salaketa gaitzetsi dute.\nJarraian Eneka Alvarezek, Ernaik eta EHEk egin duten irakurketa.\nIsuna jaso duen Eneka Alvarezen hitzak:\nPasa den urteko maiatzean, Gipuzkoa plazako toki honetan bertan Bizitza da Handiena ekimenaren protesta bat egiten ari ginela ertzain baten aldetik euskararekiko gutxiespen eta mespretxuzko hitzak entzun nituen. Orduan zera adierazi nion: gauza bera errespetuz eta gutxietsi gabe ere esan zezakeela. Horren aurrean identifikazioa eskatu zidan eta nik arrazoia galdetu nion. Ez zidan erantzun eta berriz ere identifikatzeko eskatu zidan. Nik identifikatzeko inolako arazorik ez nuela adierazi nion, baina mesedez, euskaraz eskatzeko. Horren aurrean, beste agente bat etorri zen eta bertan edota komisaldegian egin beharko nuela jakinarazi zidan. Nire hizkuntz eskubideak urratuak izaten ari zirela ikusita, ahotsa altxa eta ia inork euskeraz ba ote zekien galdetu behar izan nuen ozen. Horren ostean, euskaraz galdegin zidan ertzain batek eta berehala eman nion dokumentazioa inolako arazorik gabe.\nGertatutakoa ikusita, Hizkuntz Eskubideen Behatokira jo nuen. Haiek bideratu zidaten kexa eta hilabete batzuen buruan, haien erantzuna jaso genuen. Donostiako ertzain etxeko burutzak onartu zuen ez zela errespetatu agente jarduleekin harremanak euskaraz izateko eskubideak eta jardueran parte hartu zuten ertzainei jardunbide egokia zein den jakinarazi zitzaiela. Horrez gain, honela dio agiriak: “berariaz eskatu digute beraien partez barkamena eskatzeko”.\nHorren ostean, isuna iritsi da. Mozal legea aplikatu didate. Horrez gain, ajolagabekeria osoz, berriz ere nire eskubideak urratuak izan dira, izan ere, isuna gaztelania hutsez idatzita bidali baitidate. Haien lana ez niela egiten utzi diote, ez niela arduradunak identifikatzen utzi. Bideoan argi ikusten den bezala, gertaera gertatu zenerako arduradun gisa identifikatuta zegoen iada pertsona bat. Beraz, salaketan egotzi didatena ez dela zuzena esan dezaket. Hau ikusita, lehenik eta behin, isuna ez ordaintzea erabaki dut, nire eskubideak urratuak izateaz gain, orain zigor bikoitza jaso dudala iruditzen zaidalako. Horrekin batera, errekurtsoa jarriko dugu eta zer gertatzen den gertutik jarraituko dugu.\nDonostian jazotako gertaera honek hainbat gertaera azaleratzen ditu. Batetik, Ernaitik argi salatu nahi dugu euskaldunon eskubideak urratuak izan direla berriz ere. Instituzioetatik bideratzen diren hizkuntz-politika antzuen ondorioz, gaur gaurkoz ezinezkoa da Euskal Herrian Euskaraz bizitzea. Hainbat arduradun politikoren aldetik hipokresia garbia ikus dezakegu, Euskaraldia eta gisako ekimenetan parte hartu bai, baina egunerokoan halako gertaerak onartzea eta ez salatzea lotsagarria da. Euskara folklorerako nahi dute, souvenir bihurtuta, salgai bihurtu eta ez egunerokorako eta bizitzeko tresna gisa. Nazkatuta gaude euskara gutxietsia eta azpiratua izateaz. Gertaera honek argi erakusten du euskaldunok Euskal Herrian Euskaraz bizitzea batzuentzat erasoa dela, eta euskaraz hitz egite soila desobedientzia ekintza bihurtu dutela, isunekin zigortuz, hau argi eta garbi diogu lotsagarria da. Ezin aipatu gabe utzi, oraingoan grabatua izan dela urraketa eta sare sozialetan zabaldua, baina hau ere ez da doan ateratzen, kazetaria salatu eta epaiketa egingo baitiote. Hemendik gure elkartasun osoa Argiari eta Lander Arbelaitz kazetariari.\nZoritxarrez, halakoak ez dira gertarea isolatuak. Euskal Herrian sarritan gertatzen dira, egunerokotasunean. Hitz batez, euskaldunok trabak nonahi topatzen ditugu. Gaur gaurkoz ezinezkoa da naturaltasun eta normaltasun osoz euskaraz bizitzea. Euskaraz borroka egitea ere zigortua da. Guk argi dugu, euskaraz bizi nahi dugu eta euskaraz biziko gara. Burujabetzaren aldeko apustu honetan, Euskal Herria euskaldunerako bidean gazteok hemen izango gara eta euskaraz izango gara. Gazteok Euskararen Herria eraikitzen jarraituko dugu.\nEuskal Herrian Euskarazen irakurketa:\nAipatu gertaera hauek oso larriak dira. Ustez herritarren eskubideak babesteko eskumena duten ertzainek beraiek dira herritarren hizkuntza-eskubideak urratzen dituztenak. Larriak direla diogu baina zoritxarrez ezin esan salbuespena direnik. Euskaldunok, euskaraz bizi nahi dugun herritarrok, egunero pairatzen ditugu horrelako gertaerak. Bai eremu pribatuan bai publikoan. Administrazio publikoarekin harremana euskaraz izan nahi eta askotan ezin. Ez hori bakarrik, kasu honetan ikusi ahal izan dugun bideoan, funtzionario publiko horrek adierazten duen jarrera agintzaile berdinarekin egiten dugu topo euskaldunok tarteka. Jarrera agintzaile betikoa, baina formetan aldatuta ere: garai bateko “Háblame en cristiano” hura, orain Mozal Legearekin ezarritako isunean bilakatu da. Jarrera euskarofoboa, beste modura ezin kalifikatu.\nHorren aurrean Eusko Jaurlaritzari eta Ertzaintzari egindako kaltea onartu, barkamen zintzoak eskatu, eta, isuna kentzea exijitzen diegu. Onartezina da horrelakorik gertatzea egun. Ez hori bakarrik, horrelakoak berriz ere ez gertatzeko neurriak har ditzaten exijitzen diegu. Horretarako behingoz administrazioko langile guztiak euskaldundu behar dira, ez soilik herritarrekin harreman publikoa dutenak, baita gainontzeko langile publiko guztiak ere. Administrazio publikoa osoki euskalduntzen ez den bitartean, etengabeak izango dira hizkuntza-eskubideen urraketak. Euskaraldiaren hamaika egunetan soinean txapa bat jartzea eta propaganda kanpainak egitea ez da nahiko, ezta gutxiago ere, gainontzeko urte osoan zehar herritarren eskubideak urratzen badira.\nEra berean, herritarrei dei egiten diegu beraien hizkuntza-eskubideei tinko eutsi diezaioten. Euskaltzale honi bideoan ikusi ahal izan dugu jarrera euskaltzale burujabea egunerokoan izan dezatela. Soilik horrela lortuko dugu euskararen normalizazio osoa, eta beraz, euskaraz bizitzera iritsi ahal izatea. Eta urraketarik jasanez gero salatu dezatela dei egiten diegu. Bai Euskal Herrian Euskarazera joz, bai Hizkuntza Eskubideen Behatokian.\nAzkenik, aukera hau baliatu nahi dugu ere Lander Arbelaitz eta ARGIAri gure elkartasuna adierazteko. Egun horretan bideo hori grabatu izan ez balitz, ziur gaude gertaera horrek ez lukeela izango lortu duen oihartzun guztia. Esan bezala, horrelakoak egunero gertatzen baitira baina oharkabean igarotzen dira grabatuak ez direlako. Horregatik eta kazetari lana libreki egin ahal izatea exijitzen dugulako, beraien aurkako salaketa kentzea exijitzen dugu ere.\nGertatutakoa salatu eta aipatu eskaerak aldarrikatzeko, datorren ostiralean, otsailak 8, arratsaldeko 19:00etan elkarretaratzea egingo dugu Ertzaintzak Antigua auzoan duen ertzain-etxearen aurrean. Dei egiten diegu eragileei bat egitera mobilizazio honekin.\nKanal hauetan artxibatua: Hizkuntza eskubideak | Ernai | Donostia | Euskal Herrian Euskaraz | Euskaldunen aurkako erasoak